text:
Usibye n’akarere, Abarwanya u Rwanda ntibanafata umudugudu- Min Issac Munyakazi
Umunyamabanga wa Leta muri Minisiteri y’uburezi, Isaac Munyakazi, avuga ko abavuga ko Nyaruguru ari agace kafashwe n’abarwanya u Rwanda atari byo.
Ibi yabitangaje nyuma y’igikorwa cy’umuganda yifatanyijemo n’abatuye mu Murenge wa Ruheru, ahegeranye neza n’ishyamba rya Nyungwe muri aka Karere ka Nyaruguru.
Igikorwa cy’umuganda aho iruhande rw’ishyamba rya Nyungwe, cyaranzwe no gukora neza umuhanda ugana ku mudugudu w’icyitegererezo wa Yanza watujwemo imiryango 20 yabaga muri Nyakatsi, ubu hakaba hari kubakwa n’izindi nzu na zo zizatuzwamo indi miryango 20.
Wakozwe nta nkomyi, ari na ho umunyamabanga wa Leta Muri Minisiteri y’uburezi, Isaac Munyakazi, yahereye yemeza ko abavuga ko kariya gace k’u Rwanda nta mutekano uhari babeshya.
Yagize ati “Udatuye hano ashobora kwibaza ko Nyaruguru ari agace kafashwe nk’uko bamwe babivuga ku mbuga nkoranyambaga, ariko murabyibonera ko atari byo.”
Yunzemo ati “Hari abavuga ko ahangaha twakoreye umuganda hatagendeka, abana batiga, nta n’uryama ngo asinzire, nyamara si byo. Abaturage barishimye, banashima ibikorwa byiza igihugu kimaze kubagezaho.”
Ibyo yavuze kandi bihamywa n’abahatuye banavuga ko bacyumva ibyabereye i Nyabimata bari bagize ubwoba, hanyuma ubwoba bakaza kubumarwa n’uko babona ingabo z’u Rwanda zibarinze.
Umukecuru uri mu kigero cy’imyaka 70 yagize ati “Ingabo zacu ziragumya zikaturinda, ziza ku ngo kudushakira umutekano.
Ariko mu kwezi gushize twari tumerewe nabi, tubona ko byaturangiranye, rwose tutaryama, twamaze kujya tujugumira twibaza uko tuzabigenza. Bahita baza.”
Umubyeyi uri mu kigero cy’imyaka 40 na we ati “Mu minsi ishize ni bwo hari bihuha ko abacengezi baje, ariko perezida wa Repubulika yatwoherereje ingabo ziraturinze.
Twari dusigaye turara twambaye twanga ko hagira udusanga mu nzu tugasohoka turi buriburi, ariko ubu imyenda tuyikuramo tukaryama tugasinzira.”
Umunyamabanga wa Leta Muri Minisiteri y’uburezi yabwiye abanyaruheru ko nk’uko umutekano wabo urinzwe, bizakomeza.
Kandi ngo n’umugambi wa Perezida w’u Rwanda wo guteza imbere akarere kabo urakomeje.
Ibi abivugira ko umuhanda wa Kaburimbo bemerewe ugiye gutangira gutunganywa, kandi ko n’imihanda y’ibitaka igera iwabo izatunganywa neza.
Ikindi ngo ibitaro bya Munini byatangiye kwagurwa, ku buryo mu minsi iri imbere bizaba ari ibitaro mpuzamahanga, ku rwego rw’ibitaro byitiriwe umwami Faycal.
Ibitekerezo ( 1 )
Birababaje kubona aho gukundana,abantu bahitamo kurwana kandi imana yaturemye ibitubuza.Byose byahereye kuli Gahini yica uwo bavaga inda imwe,Abel.Mu byukuri,twese tuva inda imwe kuko twese duturuka kuli Adamu.Niyo mpamvu mu giswayire bavuga ngo twese turi "Binadamu".Imana itubuza kurwana,ikadusaba gukundana.Yesu yasabye abakristu nyakuri bose gukundana,ngo nicyo kizabaranga (Yohana 13:35).Abantu bose barwana cyangwa bakora ibindi imana itubuza,bajye bamenya ko bakorera Satani,kandi ko imana izabarimbura ku munsi w’imperuka nkuko Imigani 2:21,22 havuga.Benshi bibwira ko ibyo bitazaba,ngo kubera ko imana ari urukundo.Izabikora kugirango abazarokoka kuli uwo munsi bazabe mu isi izaba paradizo.Nkuko dusoma muli 2 Petero 3:9,impamvu imana itinda kuzana Imperuka,nuko ishaka ko abantu bihana (to repent).Ariko kubera ko ahubwo barushaho kuba babi,niyo mpamvu yenda kubarimbura.Izabikora kugirango abeza bagire amahoro ku isi nkuko Zaburi 37:29 havuga.


c: text/html

text:
Nyuma yo guhabwa amasomo arebana n’imihindagurikire y’imibiri yabo, abana bahagarariye abandi bo mu karere ka Gatsibo barasabwa kujya kuba intangarugero mu bandi bana, babigisha uburyo bagomba kwitwararika mu gihe imibiri yabo yatangiye guhinduka.
Babifashijwemo n’umuryango Children’s Voice Today, abana bahagarariye abandi mu nzego zitandukanye mu karere ka Gatsibo basoje amasomo ajyanye n’uburyo bakwitwara mu gihe bageze mu kigero cy’ubugimbi n’ubwangavu.
Bamwe mu bana baganiye na Nonaha.com batubwiye ko usanga hari abana badasobanukirwa n’ibihe bagezemo bitewe n’uko n’ababyeyi babo baba batabibasobanuriye abandi bagahura n’ibishuko by’abantu bakuze bikabaviramo kugirirwa nabi, izi zikaba zimwe mu mpamvu zigiye guhagurutsa aba bana bakigisha bagenzi babo.
Ngabonziza Vincent wo mu murenge wa Rwimbogo mu karere ka Gatsibo, avuga ko amasomo bahawe agiye kubafasha kwigisha abana badakunze kwegerwa n’ababyeyi babo.
Yagize ati: "Urareba hari ukuntu usanga hari abana b’abakobwa badasobanukiwe uburyo bakwitwara mu gihe bageze mu mihango cyangwa se bakaba batungurwa nayo, ubwo rero amasomo twahawe agiye kudufasha uburyo twafasha abo bana b’abakobwa muri za Club zacu duhuriramo".
Mutesi Dorth uhagaririye abandi ku rwego rw’akarere na we avuga ko aya mahugurwa agiye kubafasha kwigisha abana b’abakobwa kuvuga OYA mu gihe hari abashaka kubasagarira.
Yagize ati: "Twahawe amasomo menshi uko tugomba kurinda uburenganzira bwacu tubigizemo uruhare binyuze mu mahuriro (Club) yacu tubamo, tugiye kwigisha abana bagenzi bacu twigishe abakobwa kuvuga OYA kuko usanga hari abantu bakuze bashuka abana".
Nzeyimana Theodore Umuyobozi w’umuryango children’s voice today
Nzeyimana Theodore Umuyobozi w’umuryango Children’s Voice Today avuga abana bagenda bangirika bitewe no kutamenya imyororokere y’umubiri wabo bari kugenda biyongera mu gihugu, aboneraho gusaba abana bahawe amasomo kuba intumwa nziza aho batuye bigisha abandi bana bagenzi babo.
Yagize ati "Imibare y’abana bangirika bitewe no kutamenya iyo ngingo y’imyororokere yabo iriyongera cyane ku mibare ihanitse, ku buryo tuba twifuza ko uturere twakagiyemo bitewe n’ubushobozi twakabaye twinshi aho dukorera hose, iyo ngingo twayishyize muzihutirwa ku buryo tugenda duha abana ubwo bumenyi ku myitwarire ijyanye n’igihe cyabo n’imikorere y’umubiri wabo turushaho kuzajya tugera mu tundi turere ariko mu gihe tutarahegera babe batubereye intumwa ku byo twabigishije kubyo twaberetse, ko bagomba kuba ishusho y’umwana koko wo muri iki gihe u Rwanda dushaka rwifuza".
Ku ruhande rw’ubuyobozi bw’akarere ka Gatsibo Mukagasana Naomi ushinzwe uburinganire n’iterambere ry’umuryango hari icyo yisabira ababyeyi.
Yagize ati "Ababyeyi rero bakwiye kubaha umwanya bakabareka ntazitire umwana ngo amuhamishe mu kazi ke, mbese ngo yumve ko inyungu yose ayitegereje kuri wa mwana, niwe ajyana mu murima niwe ajyana mu birombe ibyo bintu turashaka kubica abana bakajya hamwe bakiga uburenganzira bwabo n’ababyeyi bakabyumva kuko nabo bakeneye ejo abantu bazatera ikirenge mu cyabo batagihari".
Abana bahawe amasomo ajyanye n’uko bakwitwara mu mihandagurikire y’umubiri wabo baragera kuri 72 aba bana bakaba baturuka mu mirenge yose igize akarere ka Gatsibo. Uyu muryango children’s voice today ukaba uterwa inkunga na plan international yo mu gihugu cya Sweden, ukaba umaze mu karere ka Gatsibo imyaka ibiri n’igice.

robotstxt: allowed

filter: keep


text:
Ibintu 3 twahawe ubwo umwenda ukingiriza Ahera cyane watabukagamo kabiri
Mu rupfu rw’umwami Yesu ku musaraba habaye ikintu kidasanzwe :Umwenda ukingiriza ahera utabukamo kabiri maze duhabwa uburenganzira bwo kwigerera kuri Data wa twese.
“Maze Yesu avuga ijwi rirenga, umwuka urahera. Umwenda ukingiriza Ahera cyane h’urusengero utabukamo kabiri, uhereye hejuru ukageza hasi.”( Mariko15:37-38)
Niki umwenda wakingirizaga Ahera usobanura?
Mbere y’uko twumva icyo ibi bihe byatumye turonka, dukeneye kumva icyo umwenda ukingiriza Ahera wari umaze.
Mu gitabo cyo Kuva 26 tuhasanga Imana iha Mose amabwiriza y’ukuntu yashakaga uko Ahera hamera.Ku murongo wa 31-35 dusomako Imana yabwiye Mose
ibyerekeye uwo mwenda uko ukwiye kuba umeze:
“ Kandi umwenda ukingiriza uzawuboheshe ubudodo bw’umukara wa kabayonga, n’ubw’umuhengeri n’ubw’umuhemba, n’ubw’ibitare byiza buboheranije, bawubohemo ibishushanyo by’abakerubi, abahanga b’ibyo abe ari bo babiboha. Uwumanike ku nkingi enye zibajwe mu mushita ziyagirijweho izahabu, inkonzo zo kuri zo zicurwe mu izahabu, zishingwe mu myobo ine y’ifeza. Umanike uwo mwenda munsi ya bya bikwasi, ushyire hirya yawo ya sanduku y’Ibihamya, uwo mwenda ubabere urugabano rw’Ahera n’Ahera cyane.”(Kuva 26:31-33)
Turumva ko umwenda wari ukomeye kandi wari mwiza,utawugereranya n’imyenda yo muri iki gihe. Mu mirongo ikurikiyeho hatubwira aho wari uri:
“Umanike uwo mwenda munsi ya bya bikwasi, ushyire hirya yawo ya sanduku y’Ibihamya, uwo mwenda ubabere urugabano rw’Ahera n’Ahera cyane.”Kuva 26:33)
Duhereye hano turumvako umwenda wigabanije wari Ahera n’Ahera.Wari ufite akamaro nka k’urugi rwari ahantu hera habaga Imana muri urwo rusengero.
Mu Isezerano rya Kera hatubwirako icyubahiro cy’Imana cyabaga imbere Ahera cyane. Abatambyi bakuru nibo bonyine rimwe mu mwaka babaga bemerewe kuzana amaraso yo kwiturira no guturira ibyaha abantu.(Abaheburayo9:7).Icyubahiro cy’Imana cyabaga aho hantu , ku buryo abatambyi bakuru batari kuhinjira kuko bashoboraga gupfa.(Abalewei16:1-2)
Icyubahiro cy’Imana cyabagamo aho imbere, gikingirijwe n’uwo mwenda.Uyu mwenda watandukanyaga umuntu n’Imana,kuko wakingirizaga icyubahiro cyayo ntutume abantu bayireba igihe cyose.
Urupfu rwaYesu rwahinduye ibyo: “Ariko Yesu yongera kuvuga ijwi rirenga, aratanga. Umwenda ukingiriza Ahera cyane h’urusengero utabukamo kabiri, utangirira hejuru ugeza hasi, isi iratigita, ibitare birameneka,,,”(Matayo27:50-51)
Niki twaronse ubwo umwenda wakingirizaga Ahera watabukagamo kabiri?
1.Twemerewe kwigerera ku Mana Data wa twese binyuze kuri Kristo
Kristo yavuzeko ari we nzira yonyine igera kwa Data, kandi umwenda watabutsemo kabiri urabihamya.
Umwenda watumaga tutabona Imana ariko urupfu rwa Yesu rwatwemereye kwinjira aho Imana iri. Kubera Kristo turi abahungu n’abakobwa bakundwa na Data.
2.Isi yagize amahirwe yo kurasirwa n’umucyo w’Uwiteka
Ijuru ryatangaje icyubahiro cy’Imana, Ibyaremwe byose nabyo byari bitegereje kubona umwana w’Imana. Kugeza ubu Kristo yaraje, urumuri rw’Imana rwaturasiyeho.Mu gitabo cy’umuhanuzi Yesaya hatubwirako dukwiye kurabagirana kuko umucyo waje ku isi binyuze muri Yesu Kristo.
“ Byuka urabagirane kuko umucyo wawe uje, kandi ubwiza bw’Uwiteka bukaba bukurasiye”(Yesaya 60:1)
Kubw’ibyo rero, dukwiye gushaka Imana n’umucyo wayo cyane cyane aho umwijima uri ukirukanywa n’uwo mucyo.
3.Twahawe kwitwa abana b’Imana muri Kristo gusa
Nshuti , twabonyeko umwenda watabutsemo kabiri uhereye hejuru ukageza hasi. Nta muntu numwe wawubonye ubwo watabukagamo kabiri, byongeye kandi wari uri hejuru cyane mu rusengero byerekanako nta muntu wari gushobora kuwutabura nk’uko baca umwenda usanzwe.Ahubwo watabutse kuko umurimo wa Kristo wari urangiye.
Ubuntu bw’Imana bwemereye ikiremwamuntu kureba icyubahiro cyayo gihabwa amahirwe yo guhinduka umwana wayo, byose binyuze muri Kristo Yesu umwana w’Ikinege.
Sophie @Agakiza.org


text:
Mu gihe bimenyerewe ko ubusanzwe umunyeshuri yimukira mu wundi mwaka ari uko afite amanota agaragaza ko afite ubushobozi bwo kwimuka, Dj Pius we avuga ko yigeze gushyirwa mu mwaka umuvandimwe we yigagamo biturutse ku buryo we n'umuvandimwe bakundanaga byatumaga ntawe usiga undi hagati yabo.
Ibi Byanagaragazwaga n’uko umwe yajyaga ku ishuri Dj Pius agasigara arira, dore ko yari akiri muto agifite imyaka itatu bikaza kuza gutuma bahitamo kumujyana mu ishuri rya mukuru we kugira ngo ajye yigana na we.
Uyu musore kugeza ubu we n'umuvandimwe we biganye bagakomezanya byaje kurangiza bombi baminuje, ubu hashize imyaka ibiri DJ Pius abonye impamyabumenyi mu ishami rya "Public Law" muri Kaminuza ya ULK.
Dj Pius kuri ubu wubatse
Aganira na EAchamps Rwanda, Dj Pius yatangaje ko yasimbukijwe amashuri y'abato agasanga mukuru we aho yigaga, gusa avuga ko atimuwe kubera uburebure bwe kuko yari akiri muto cyane.
Aseka yagize ati;
Yego nibyo nasimbukijwe amashuri y'ikiburamwaka kugirango nsange umuvandimwe wanjye mu wa mbere w'abanza gusa ntabwo byari ukubera uburebure bwanjye, byari ukubera ko nifuzaga kwiga mu ishuri rimwe nawe cyane hanyuma barandeka njyayo. Ubu narangije Kaminuza mu myaka ibiri ishize muri ULK.
Dj Pius muri iki kiganiro akaba yanahishuye imwe mu mishinga ateganya mu ntangiriro z'umwaka wa 2016, haba we ku giti cye ndetse n'itsinda rya Two 4Real abarizwamo.
Pius na Aidan TK bakorana mu itsinda rya "Two 4Real"
Dj Pius yavuze ko muri ntangiriro z'umwaka wa 2016 ateganya gushyira hanze indirimbo ebyiri harimo iyo yakoranye na Big Farious ndetse na Jody izi zikazajya ahagaragara mu kwezi kwa mbere n'ukwa kabiri.
Yasoje anararikira abakunda muzika nyarwanda kwitega amashusho y'indirimbo yakoranye n'umuzungu uririmba mu Kinyarwanda "Bobby Ngarambe" azajya ahagaragara ubwo uyu musore azaba yizihiza isabukuru y'amavuko ku itariki 12 Gashyantare 2016.
Reba hano amashusho y'indirimbo "Ntibyambaho" yakunzwe na benshi


text:
Nyuma yo gukora film zitandukanye zagiye zikundwa n’abantu batari bake ku isoko nyarwanda Nka Film Ibitambo by’abazimu,Wikwiheba,Umurage w’urupfu, Amaraso mabi,ibivejuru n’izindi zitandukanye ubu hagiye gukinwa film yo kurwanya ibiyobyabwenge n’icuruzwa ry’abantu.
Izi ni zimwe muri Filime zavuye muri THE JASON FILMS Lmtd
Iyi Filimi ikaba izagaragaramo abakinnyi b’abanyarwanda bamaze kubigira umwuga,aho umuntu yavuga nka NKOTA Eugene,ILUNGA Longin,Didier KAMANZI,GAKWAYA Celestin,MUGABE Onesphore,ndetse n’izindi mpano nshya zizakinamo.
Jason Tuyishime ari nawe ufite mu nshingano ze iyi filimi,yagize ati "Iyi ni Filimi nashyizemo ingufu zose izaba ikoze mu bwoko bwa Action,kuko ni filime izaba igamije kurwanya icuruzwa ry’ibiyobyabwenge n’abantu".
Guhera kuwa mbere akaba aribwo iyi Filimi izabaga igamije kurwanya Icuruzwa ry’Ibiyobyabwenge n’Abantu bazatangira gufata amashusho y’ayo ya mbere.
Martin Promoter nk’umwe mu mpano nshya zizagaragara muri iyo Filime


text:
Mu gihe bamwe bari muri byacitse ya #GitwazaChallenge abandi muri #WeForGitwaza, izi mpande zombi zikaba rumwe rukaba ruvuganira Gitwaza mu gihe urundi rwagize ibyo yavuze umugani, Pastor Antoine Rutayisire uri mu bapasiteri bazwi muri Kigali yagize icyo atangaza kuri Apotre Gitwaza.
Rev Dr Rutayisire uyobora paruwasi ya Remera mu mujyi wa Kigali mu itorero rya EAR. Yagize ati: "Hari mwene data umwe muri ino minsi rwose mwaramwose mushyiraho umuriro mwinshi, ndavuga ngo iyo mwumva message yose. Yarakomeretse kabisa arangije mwongeramo ibindi bikomere. Simvuga uwo ari we ubwo ababa kuri za Whatsapp na za cyi bamenye uwo mvuga." Rev Dr Rutayisire ariko yageze aho abwira abamukurikiye ko atari ibanga ashatse yanamuvuga ushaka no gufata amajwi akayafata. Yakomeje ati:
Nyamara uriya mwene data mu bantu nemera muri uyu mujyi njyewe ndamwemera. Ni umukozi w’Imana pe!. Kuko ibyo barega abandi n’ibyo bamubeshyera ntabyo akora. Rwose reka wenda muvuge no mu izina na recording (gufata amajwi) ntimuyikureho nta kibazo kirimo. Niba hari umukozi w’Imana uba muri uyu mujyi udakunda amafaranga ni Gitwaza. Ibyo nshobora kumutangira ubuhamya. Niba hari umukozi w’Imana utajya mu tuntu tw’uducafu twa tundi tw’inzangano z’imburamumaro, Gitwaza abamo. Niba hari umukozi w’Imana wuzura umwuka njyewe nemera, Gitwaza aba mu b’imbere. Ariko abantu baramwoseee, arakomereka…ariko birya yabivuze nabwo yakomeretse.
Apotre Dr Gitwaza ngo ni umwe mu bakozi b'Imana badakunda amafaranga,..Antoine Rutayisire aramutangira ubuhamya
Ibi bya Gitwaza Challenge byari byaturutse ku byo Intumwa y'Imana Dr Paul Gitwaza uyobora Zion Temple ku isi yatangaje aho yagize ati “Sinzi ko muri iki gihugu hari umuhanuzi unduta. Ibi mbabwira si ukwirata kandi Imana ibimbabarire niba hari akantu ko kwirata kandimo. Sinzi ko muri iki gihugu, muri Afurika, mufite umuhanuzi umeze nkanjye. Birashoboka ko azaza ariko muri iki gihe ndiho ntimuzamubona. Muzamushakishe mumumbwire. Ababyanga muramufite. Mwemera iby’abandi.. mwemera ibyabo? Ntabwo ari mwese? Barya babemera bari aha mufite ikibazo. Ndababwiza ukuri muzabimenya naragiye.”
UMVA HANO REV ANTOINE RUTAYISIRE AVUGA KO GITWAZA ARI UMUPASITERI UDAKUNDA AMAFARANGA


text:
KANDA HANO UREBE VIDEO
Kuri iki cyumweru taliki ya 7 Kanama 2016 nibwo Ishimwe Clement na Knowless basezeranye ndetse banambikana impeta y’urudashira, aba bombi byari biteganyijweko bazasezerana imbere y’Imana mu itorero ry’abadiventiste b’umunsi wa karindwi I Nyamirambo aho Clement na Knowless basanzwe basengera, iri torero ntiryigeze ryemera kubasezeranya kuko aba bombi bari bafite imiziro harimo no kuba uyu mukobwa atwite.
Knowless na Clement bakimara kwangirwa gusezeranira mu itorero ryabo biyambaje Pastor Ezra Mpyisi nawe wo mu itorero ry’abadiventiste b’umunsi wa Karindwi kugirango azabasezeranye mu buryo bw’umwihariko bitabereye murusengero ndetse banamusaba ko ubu bukwe bwabera muri Hoteli, Pasto Ezra Mpyisi icyo giye yabasabye ko bamuzanira urupapuro ruturutse mubuyobozi bw’itorero ariko arabategeraza amaso ahera mu kirere.
Mu kiganiro Ezra Mpyisi yahaye igihe Yagize ati “Njyewe nabivuyemo, ntabwo nzamushyingira, ujye kubaza ababyeyi b’uwo mukobwa […] sebukwe yavuze ko azaza kumbwira impamvu ntiyaza ndetse kugeza uyu munsi nanjye ndabibaririza.”
Knowless na Clement bakimara kubonako begejwe inyuma n’itorero bahise bashaka umu pasiteri wigenga kugirango abarambikeho ibiganza.
Aba bageni, basezeranye ku gicamunsi cyo kuri iki Cyumweru. mu Mujyi wa Nyamata mu busitani buri ku muhanda Nyamata-Kigali ahegeranye na Golden Tulip Hotel , umuhango wo gusezerana wayobowe na Pasiteri wigenga witwa Rusine. Bambikaniye impeta mu busitani ahari hateraniye inshuti zabo zibarirwa mu ijana.
Umuhango wo gusezerana wabaye mu buryo butamenyerewe ku bakirisitu basengera mu Itorero ry’Abadiventisiti. Basezeraniye mu busitani mu gihe itorero risaba ko abashyingiranwa babikorera mu rusengero. Ni umuhango wayobowe na Pasiteri wigenga, wari utandukanye n’isanzwe iba kuko wamaze igihe kitarenze isaha, abatumirwa bari babaze, nta wari wemerewe kwiyongeramo atarahawe ubutumire ndetse n’umu tekano wari ucunzwe cyane kugirango hatagira uwinjira atabifitiye uburenganzira.
Abazwi bagaragaye muri ubu bukwe hari abahanzi bose bo muri Kina Music, Tom Close, Dream Boyz, Christopher na Makanyaga naho mu bandi bantu bazwi mu myidagaduro ya hano mu Rwanda bari muri ubu bukwe harimo Paccy, Senderi, Dany Vumbi, Lil G, Dj Pius, Ben Kayiranga, Bruce Melody,Tonzi, Muyoboke Alex, Dj Bissosso, Dj Mupenzi, David Bayingana.
Knowless na Clement basezeranye imbere y’Imana nyuma y’icyumweru kimwe bamaze basezeranye imbere y’amategeko mu muhango wabaye ku Cyumweru tariki ya 31 Nyakanga 2016 ukabera mu murenge wa Remera, aho ndetse Ku mugoroba w’uwo munsi haje kubaho gusaba no gukwa mu birori byari bibereye ijisho byabereye ku i Rebero.
Kanda hano udukurikire kurubuga rwacu rwa youtube, urasangaho ibiganiro n’amashusho y’indirimbo bishya twaguhitiyemo, ntiwibagirwe gukana ahanditse”Subscribe” Kanda hano ujye udukurikira kuri facebook yacu, ntiwibagirwe gukora Like


text:
Ni ibyishimo byinshi kugira umukunzi, ugukunda nawe ukamuka nta ko bisa! Aba hanga mu mikorere y’ubwonko bavuga ko byongera iminsi yo kubaho ndetse bigatera akanyamuneza buri muntu iteka rwose.
Burya mu mibereho y’abantu yose, ubuzima burahinduka umunsi ku munsi, ibyo nibyo bituma bigora buri wese kubona umuntu bakundana kugeza bafashe umwanzuro wo kubana akaramata nk’umugore n’umugabo.
Muri iki gihe hirya no hino ingo ziragenda zisenyuka rimwe na rimwe ugusanga biterwa n’impinduka(...)
Ni ibyishimo byinshi kugira umukunzi, ugukunda nawe ukamuka nta ko bisa! Aba hanga mu mikorere y’ubwonko bavuga ko byongera iminsi yo kubaho ndetse bigatera akanyamuneza buri muntu iteka rwose.
Burya mu mibereho y’abantu yose, ubuzima burahinduka umunsi ku munsi, ibyo nibyo bituma bigora buri wese kubona umuntu bakundana kugeza bafashe umwanzuro wo kubana akaramata nk’umugore n’umugabo.
Muri iki gihe hirya no hino ingo ziragenda zisenyuka rimwe na rimwe ugusanga biterwa n’impinduka z’ubukungu, gusaza, ubushake, ndetse n’ubugumba, benshi bakunze kwitiranya no gusaza.
Mu kwemera kw’amadini atandukanye ,bemeza ko abashakanye baba bahujwe n’Imana nta kindi cyabatandukanya uretse umwe apfuye , maze undi akaba yabona uburenganzira bwo gushaka undi.
Mu bushakashatsi bwakonzwe n’umuryango wita ku buzima ku Isi ( WHO) ku mibanire hagati y’abakundana , bwagaragaje ko abantu ibihumbi 8 ku Isi hose, cyane urubyiruko ruri hagati y’imyaka 15-29 bakunze kubura ubuzima kubera ibibazo by’imibanire.
Bongo5 dukesha ubu bushakashatsi igaragaza bimwe mu bintu ugomba gukora nyuma y’uko utandukana n’umukunzi wawe cyangwa uwo mwashakanye.
Reka Gushaka kwihorera Ubirekere Imana kandi ureke byose bigende.
Igihe utandukanye n’uwo mwakundanye bisa nk’igitangaza kibaye mu buzima bwawe! Kubera ko ushiduka wumva nta bushake bwo kongera gukunda rwose utanabishaka mubuzima, ndetse usanga benshi bibaza aho babyiciye, ndetse n’aho bagize intege nke, mbese ukaguma wibaza ibibazo byinshi.
Nyamara iki gihe uba usabwa gufunga umuryango, ku muntu mwakundanye cyangwa mwashakanye, ukibagirwa ibyabaye ndetse ubuzima bugakomeza.
Reka kumva Indirimbo zibabaje ndetse n’izindi z’urukundo zagukumbuza ibihe waciyemo.
Nyuma yo gushwana n’uwo wari warihebeye, rekeraho kumva indirimbo zibabaje cyangwa z’urukundo kuko izi zatuma wibuka ibihe byiza waciyemo maze agahinda akakakwica, ndetse ukumva ko uri umuhombyi utanakwiye kubaho.
Reka kumva ko Umubano wawe n’undi muntu ugoye.
Abantu benshi cyane igitsina gore nyuma y’uko batandukanye n’abo bakundaga , bakunze gushyira amafoto yabo agaragaza akababaro cyangwa amafoto agaragaza amagambo ababaje, mbese yerekana ibihe bibi barimo. Icyo gihe iyo abahungu babajije iby’izo foto umubare munini w’abakobwa uvuga ko bari bafite abakunzi ariko batandukanye, icyo gisubizo akenshi gikunze gutuma biheba ndetse bakumva imyaka ibashiranye nta mukunzi uhamye bafite.
Ibi byabaye mu mwaka wa 2014 kuri Amber Rose, ubwo yatandukanaga n’umukunzi we Wizkhalifa, yahoraga abyandika ku mbugankoranyambaga, yibwira ko aribyo bizatuma agira amahoro, nyamara aribyo byatumaga agira agahinda kenshi.
Icyo rere bireke ndetse unabyibagirwe.vuga ko uri Single ibi bizatuma wumva utangiye ubuzima bushya.
Reka kuvuga nabi Uwo Mwatandukanye.
Igihe uwo mwabyumvaga kimwe mutanye ,ndetse akishakira undi, irinde kumuvuga nabi muri bagenzi bawe,kuko byatuma bagufata nabi utabizi. Nawe amenye ko wasigaye umuvuga nabi byatuma nawe ashaka kwihorera, mwereke ko watangiye ubuzima bwawe ndetse wise kubaho utamufite.
Rekeraho kumwandikira ubutumwa bugufi ndetse no kumukurikira ku mbugankoranyambaga.
Rekeraho kwirirwa umwohereza ubutumwa bugufi umwihanganisha, ngo Pole; sorry ihangane… Umeze ute? Reka kumuvugisha umwiyibagize kandi bizagufasha. Tekereza umwandikiye nta gusubize?
Rekeraho kuba umwe mu nshuti ze cyangwa abamukurikira ku mbuga nkoranyambaga kuko byatuma ugira agahinda kenshi. Tekereza ufunguye Instagram ugahingukira ku ifoto ye arikumwe n’undi babyumva kimwe? Warara udasinziye ndetse ugashengurwa n’agahinda.
Reka Kwihindura isura
Abakobwa bakunze kwihindura amasura nyuma yo gutandukana n’abakunzi babo, ibyo bakunze kubikora bibwira ngo ahari mbere bagaragaraga nabi, ugasanga bisize imiti ibahindura isura.
Benshi usanga bahinduye imyambarire, uruhu ndetse bagatangira kwishyiraho amatatuwaje (Tatoo) ibyo byose bakabikora bagamije gushaka gukurura abandi basore nyamara batazi ingaruka zabyo.
Rekeraho Kwibuka ibihe byiza mwajyiranye mukiri kumwe.
Biragoye ariko birashoboka! Shaka ikintu kiguhuza muri iyo minsi maze kikurinde kwibuka ibihe byiza wajyiranye n’uwo mwatandukanye, aha ushobora gusoma ibitabo bitandukanye, ukareba amafilimi gusa ukirinda kureba iz’urukundo. Shaka inshuti mwishimane zitume utamwibuka.
Tekereza ibintu byaguteza imbere ndetse wumve ko kubaho utamufite ari ubuzima busanzwe.
Ntuzashake undi mukunzi ku mpamvu zo kwiyibagiza uwa mbere.
Abantu benshi iyo bamaze gutandukana n’abakunzi babo usanga bahita bihutira gushaka abandi ngo bihimure kubo bari basanzwe bakundana, nyamara ntibibuke ko nawe bahita batandukana bikamera nka mbere.
Aba bashakashatsi bagaragaza ko igihe watandukanye n’uwo wihebeye ,Atari ngombwa ko uhita ushaka undi, ahubwo witonda ukabanza ukitekerezaho ukabona kubura urukundo rwawe kuwundi muntu.
Ndizera ko wowe wari Umuze iminsi ushengurwa n’agahinda ko gutandukana n’uwo wari warihebeye, nyuma yo gusoma iyi nkuru, ubonye uburyo bwo kugarura akanyamuneza ndetse n’ibyishimo ukeneye mu buzima.
Yanditswe na Ukurikiyimfura Leonce/MUHABURA.rw
Leonce we uramfashije kuko nanjye narimufite turatandukana gusa byari byarananiye kumwikuramo gusa ungiriye inama.


text:
Bibiliya na Korowani bigaragaza neza ko isi izarangira hakabaho imperuka kandi ibi bitabo biyoboye ibindi bitabo byose byandikwa kuri iy’isi,kuko biyobora abatari bake, bituma babyizera bemeza ko iy’isi izarangira ikagira imperuka rusange.
Pasteri Esra Mpyisi ubarizwa mu itorero ry’abadiventiste b’umunsi wa karindwi we siko abibona.Mu kiganiro yahaye TV1 yahamije ko iby’imperuka nawe abisoma muri Bibiliya aragira ati :"Ndakubwira ngo imperuka iriho, mbikuye he?Ni muri Bibiliya kuko ibimbwiraIkakubwira impamvu.Icyaha."
Ku ruhande rwa musenyeli Philippe Rukamba umuvugizi wa kiriziya Gatolika mu Rwanda nawe yemeza neza yeruye ko imperuka izabaho isi ikarangira kubera impamvu zitandukanye zirimo n’ibyavuzwe na Yezu kristo yagize ati :"Ishobora kurangizwa n’ikintu kiyihuyeko, ishobora kurangizwa n’itambara zacu,amabombe ashobora gutuma isi irangira kandi na Yezu Kiristo yarabitubwiye ko isi izarangira."
Abo mu dini ya Islamu nabo bemeza ko imperuka rusange izabaho ndetse bakanashimangira ko nyuma yiy’isi hazabaho guhemba abazaba barakoze neza ni bagera mu ijuru,bakanemeza ko bazahembwa abagore b’amasugi bafite amaso meza kandi manini.
Umuvugizi wa islamu ati :”Abantu bazarya inyama z’ibiguruka, inyama z’inkoko.Mu bwami bw’ijuru abantu bazahembwa abagore bafite amaso meza kandi manini abo bagor e bakabaza ari amasugi.”
Gusa hari n’abandi bemeza ko nta mperuka rusange yiy’isi izabaho ahubwo bagashimagira ko ari ukudindiza ibitekerezo by’abantu no gutera abantu ubwoba kugirango bahore biteguye.
John Mugabo n’impuguke mu bya Politike yize n’ibya Theologie ari mu bemeza ko nta mperuka izabaho yagize ati :”Hari ikintu cy’idindiza bitekerezo kiri hanze ahangaha ariko kigamije gutera abantu ubwoba.Ubwoba bwo guhorana submission sinzi uko nakita mu kinyarwanda noneho bigatuma urangara ntukore ibyo wakabaye ukora mu buzima ubayemo kubera ubwoba .
Buriya iyo ubayeho muri icyo kintu cy’ubwoba bituma ntacyo ugeraho ukumva ko ukorera impreuka .Bituma utaba uwo wakagomye kuba we mu gihe cyawe kandi ubwo hakaba ababaho mu nyungu zawe bo bakaba baragusaruye wowe ugapfa ubusa."
John Mugabo ashimangira ko imperuka y’umuntu ibaho ari uko apfuye ndetse ko abavuga ko hazabaho imperuka rusange ntacyo bashingiraho kigaragara yagize ati :"Abatubwira imperuka ntacyo bashingiraho gifatika.Kuko niba warapfuye nkwawe noneho tukongera kuvuga ngo hari indi mperuka yawe ubwo se imperuka izaba ibaye kangahe? Abantu bave muri icyo kintu cy’ubwoba be guhora…icyo kintu cyabereyeho kubaka inyungu z’abandi.Igihe ubayeho mu bwoba utazi uko ejo bizaza bimeze ikintu cyose gishobora ku gukoresha akanagusarura igihe cyose kuko cyamaze kwinjira mu bigizi ubwoba bwe."
Gusa na none Ezra Mpyisi na Rukamba ntibemeranya na John Mugabo uvuga ko iyo umuntu apfuye imperuka ye iba igeze ahubwo bakemeza ko hazabaho gupfa kabiri, hariho gupfa k’uyu mubiri ndetse ngo gupfa byiteka ryose ari na byo bita imperuka rusange.
Pasteri Ezra Mpyisi asubiza John yagize ati "Hari impfu ebyiri hari urwa none n’urwo gupfa byiteka ryose urwo ntibaruzi? Ngo iyo apfuye birarangiye ntibiba birangiye niko Bibiliya ivuga ntabwo ari ibyanjye."
Msgr ati :”Hari ukurangira ku muntu ku giti cye ariko twemera ko hazaba ho n’igihe iyi si turiho izarangira.Buri muntu yemera uko ashatse uko abyumva ariko ubundi twe tubafasha nk’abantu batarangiza icyo kikibazo neza kandi tuziko,..hazabo n’igihe iyi si irangire."
Usibye gushingira kuri Bibiliya gusa no kuri Korowani, aba ntibavuga igihe iyo mperuka izabera bamwe akaba ariho bava bahakana ko nta mperuka izabaho kuko igihe bategerereje ari kera.
Gusa ibisa n’ihame kuri buri muntu wese n’uko ikintu cyose kigira intangiriro kigira n’iherezo.
imperuka izabaho umuntuwese agombakubizirikana nyumayububuzihari ubunti


text:
Urubyiruko rwo mu Karere ka Rubavu, rwasabwe guhuriza hamwe imbaraga zabafasha kubyaza umusaruro amahirwe rwahawe rukishakamo ibisubizo bigamije gukemura ibibazo igihugu gifite.
Nyuma y’umuganda wo gutera ibiti ku musozi wa Rubavu ku wa 22 Nzeri 2018 n’ihuriro ry’urubyiruko nyarwanda rw’abakorerabushake mu gukumira no kurwanya ibyaha (RYVCP), abayobozi b’inzego zitandukanye zikorera muri aka Karere zabasabye kuba abarinzi b’ibyagezweho kandi bakishakamo ibisubizo by’ibibazo bigihari.
Umuyobozi w’Akarere ka Rubavu wungirije ushinzwe iterambere ry’ubukungu, Murenzi Janvier, yibukije uru rubyiruko ko rwahawe amahirwe yo kwagura ibitekerezo binyuze mu bumenyi rukura mu ishuri, bityo rukwiye guhera aho rugatekereza icyaruteza imbere ubwarwo.
Ati “Amahirwe yo kwiga niyo y’ibanze, iyo wize ugasobanukirwa neza biguha gutekereza kure icyaguteza imbere utiriwe ushakishiriza mu bikorwa bitemewe birimo magendu n’ibiyobyabwenge.
Mbere na mbere kuba muhura mungana gutya kandi muhuje intego, bibafasha kungurana inama no gushyira hamwe kuko ibikorwa bikorewe hamwe byoroha kubitera inkunga kandi bikunguka vuba.”
Umuyobozi wa Polisi mu karere ka Rubavu, Supt Eric Kabera, yabwiye uru rubwiruko ko rufite imbaraga zo gukora kandi zikagira icyo zigeza ku gihugu cyane cyane mubigendanye no kwicungira umutekano barwanya ibiyobyabwenge.
Yagize ati “Nimukomeze mushyire hamwe murebe ko imbaraga n’ibitekerezo byubaka mufite bitasumba ibibazo mutekereza ko bihari. Icyo musabwa ni ukwishyirahamwe mugakora ibyiza, ubundi mukareba ko bidashyigikirwa.”
Uru rubyiruko rwibukijwe ko rugomba kugira uruhare mu guhangana n’icyasubiza inyuma iby’igihugu cyagezeho, kandi rugaharanira kubyongera hagamijwe gushimangira gahunda yo kwigira.
Umuyobozi w’ihuriro ry’urubyiruko rw’abakorerashake ku rwego rw’igihugu, Murenzi Abdallah, yasabye abagize icyiciro cy’urubyiruko bose kwinjira mu bakorerabushake kuko byoroshya gukorera hamwe no guhanahana amakuru ku bintu by’ingirakamaro.
Ati “Turabashimira mwe mugize urubyiruko rw’abakorerabushake ku bikorwa mukomeje gukora, kandi n’abandi bose turabashishikariza kutugana tugafatanya inzira nziza yo kubaka igihugu, dukoresheje imbaraga n’ubumenyi dufite.”
Ubusanzwe urubyiruko rw’abakorerabushake bakora ibikorwa bitandukanye birimo gukangurira abanyarwanda kwirinda ibyaha birimo, ibiyobyabwenge, ihohoterwa rikorerwa mu mu ryango batanga amakuru inzego z’umutekano zikabasha kubikumira bitaraba.
Uyu muganda waranzwe no gutera ibiti by’inturusi 2500 ku musozi wa Rubavu hagamijwe kurengera ibidukikije harwanywa isuri n’ibiza.
Muri uku kwezi kwahariwe ibikorwa by’urubyiruko rw’abakorerabushake biyemeje gutera ibiti ibihumbi icumi (10,000) mu gihugu hose, kugira ngo barusheho guhangana n’ibibazo by’imihindagurikire y’ikirere, iteza ibiza hirya no hino mu gihugu.
Panorama


text:
“Icyabyawe n’umubiri ni umubiri, n’icyabyawe n’umwuka ni umwuka.’ Aha Yesu yashakaga kuvuga iki ?
“Yesu aramusubiza ati “Ni ukuri, ni ukuri, ndakubwira yuko umuntu utabyawe n’amazi n’Umwuka atabasha kwinjira mu bwami bw’Imana. Ikibyarwa n’umubiri na cyo ni umubiri, n’ikibyarwa n’Umwuka na cyo ni umwuka.”(Yohana3:5-6)
Tugendeye kuri aya magambo, Umwami Yesu yatwigishije ibintu byinshi bikwiye kuba urufatiro rwo kwizera. Aya magambo arirukana ibintu byinshi abenshi muri twe twizera, maze tubeho ubuzima bw’umudendezo muri Yesu kristo.
Amagambo y’Umwami Yesu arasobanurako icyo kuvuka ubwa kabiri ari cyo:
Abenshi muri twe tugira imyumvire itariyo ku kuvuka ubwa kabiri. Abenshi muri twe dutekerezako ari ukwihana ibyaha byonyine, abandi bagatekereza ko ari uguharanira kubaho ubuzima bushya, abandi bakumva ko ari ukajya mu itorero rya gikristo,….
Ibi bitekerezo byose birasobanura icyo kuvuka ubwa kabiri ari cyo, ariko si byo bituma tuba abavutse ubwa kabiri:
• Kwihana bivuga kureka gukora ibyaha, ariko ntibihagije.
• Guharanira kubaho ubuzima bushya nta mwuka w’Imana, biduha ubushobozi bwo guhinduka, ariko si ukuvuka bwa kabiri.
• Guhindura ukajya mu itorero rya gikristo ntibivuze kuvuka ubwa kabiri
Ahubwo kuvuka ubwa kabiri tugendeye ku magambo ya Yesu Kristo, bisaba Umwuka w’Imana, kuko “icyabyawe n’Umwuka cyiba ari umwuka”.
Dore icyo iyi mvugo isobanuye:
Kuvuka bundi bushya si ku bw’umubiri cyangwa kubw’ubushake bw’umuntu
Imbaraga z’Umwuka wera nizo zonyine zikugira umukristo . Mu by’ukuri nta muntu ushobora kuvuka ubwa kabiri kubw’ uburyo busanzwe bw’umubiri, ahubwo umwuka ni wo ushobora kutubyara tukabaho ubuzima bw’Umwuka.
Isano tugirana n’Imana izanwa gusa n’Umwuka wera
Umwuka wera w’Imana ni wo udushoboza kugira ubusabane n’Imana. Yohana 4:24 hatubwirako Imana ari umwuka, n’abayisenga bakwiye kuyisengera mu mwuka no m’ukuri, atari mu mubiri. Umwuka w’Imana udutera kuvuka bundi bushya , utwemerera kuba abantu Imana yitaho.
Niba kuvuka bushya ari mu mwuka, gukura mu buzima bw’umwuka na byo bituruka k’Umwuka.
Gukura mu by’Umwuka bituruka gusa ku kubaha Umwuka Wera. Ni wo wonyine utuma dukura, maze tukera imbuto z’Umwuka Wera zigaragara mu b’Agalatiya 5:22-23. Ntitwakwihatira ubwacu kwera izi mbuto, kuko ari imbuto tuzera tumaze kwizera Yesu Kristo.
Niba tuvuga ko turi abagenzi bajya mu ijuru, dukwiye kuvuka ku bw’Umwuka ,tugakura mu mwuka kugira ngo tuzabashe kwinjira mu bwami bwo mu ijuru.
Sophie @agakiza.org


text:
Byatangajwe n’abaganga batandukanye bitabiriye ikiganiro cyo kwerekana uko ubwo buryo budasaba gufungura ahantu hanini ku murwayi bukora, cyatanzwe na Prof Jacques Marescaux, umuyobozi w’ikigo IRCAD cyo mu Bufaransa kibizobereyemo, kuri uyu wa 1 Werurwe 2018.
Dr Theobald Hategekimana, umuyobozi w’ibitaro bya Kaminuza bya Kigali (CHUK), yavuze ko ubu buryo ari bwiza kuko butuma umurwayi wabazwe akira vuba.
Yagize ati “Iryo koranabuhanga rituma umuganga afungura utuntu duto cyane ku mubiri w’umurwayi, akinjiramo imbere akamubaga, nyuma y’iminsi ibiri agataha. Iyo umubaze mu buryo busanzwe yamaraga nibura iminsi 10 mu bitaro, kugira ngo akurikiranwe atagira izindi ngaruka”.
Yongeraho ko ibyo bituma umurwayi akira vuba atabanje kuzahara, akaba yakwigira mu mirimo ye isanzwe.
Dr Hategekimana kandi yavuze ko ubu buryo ari bwiza mu buvuzi bw’indwara ya kanseri kuko butuma nta kwibeshya kubaho, umuganga akabaga neza neza aho iherereye.
Ati “Iryo koranabuhanga ryereka umuganga aho kanseri iherereye mu mubiri, akayibaga nta kwibeshya ku buryo aba yizeye ko aho ivuye itazahagaruka. N’iyo hakoreshejwe uburyo bwo gushiririza kanseri, imirasire ijya aho igomba gukoreshwa bityo ntigire ibindi bibazo iteza”.
Akomeza avuga ko uburyo busanzwe bwo kubaga hafungurwa ahantu hanini butakigezweho, ari yo mpamvu ngo iryo koranabuhanga ryari rikenewe mu Rwanda.
Prof Marescaux yavuze ko iryo koranabuhanga ryungura umurwayi kuko ngo hari byinshi yahura nabyo mu bitaro rimurinda.
Ati “Kudatinda mu bitaro ni ingenzi kuko bikurinda ubundi burwayi (infections) wahandurira nyuma yo kubagwa. Ikindi no ku mafaranga yishyurwa mu bitaro aragabanuka cyane bityo urugo ntiruhungabane mu bukungu, ibyo ni byo ikigo tugiye gutangiza kizafashamo Abanyarwanda”.
Ikigo kizakorerwamo ubwo buvuzi kikanigisha abaganga b’Abanyarwanda, kizubakwa i Masaka muri Kicukiro, bikaba biteganyijwe ko kubaka bizatangira muri Nyakanga 2018, kikazuzura nyuma y’amezi 18.
Icyo kigo kizaba gifite inkomoko kuri IRCAD, ari na yo mufatanyabikorwa wa Leta y’u Rwanda, kikazaba ari cyo cya mbere ku mugabane wa Afurika.
Ibitekerezo ( 1 )
Very good news indeed.Technology irimo guhindura isi.Ikibazo nuko ijyana no gukora intwaro za kirimbuzi ziteye ubwoba.Mwese muzi ukuntu ejo president PUTIN yarase intwaro Russia imaze kugeraho,zasenya iyi si mu kanya gato.Ariko tujye twibuka ko mu isi nshya dusoma muli 2 petero 3:13,nta muntu uzongera kurwara cyangwa gupfa nkuko Ibyahishuwe 21:4 havuga.Imana izahindure ibintu ku munsi w’imperuka ubwo izarimbura abantu bose bakora ibyo itubuza.Izasigaza gusa abantu bayumvira.Byisomere muli Imigani 2:21,22.Nubwo byatinze kuba,biri hafi.Twe icyo tugomba gukora kugirango tuzarokoke kuli uwo munsi,ni ugushaka imana cyane,aho kwibera mu byisi gusa.


text:
Yesu ni umutsima w’ubugingo/ Ev. Clarisse
« Ni njye mutsima w’ubugingo. Ba sekuruza wanyu bariraga Manu mu butayu, nyamara barapfuye. Uyu ni wo mutsima umanuka uva mu ijuru kugira ngo umuntu nuwurya ye gupfa. Ni jye mutsima muzima wavuye mu ijuru « Yohana 6 :47 :51
Ayo ni amagambo yavuzwe na Yesu ubwe, ashaka kugaragaza ko nta kindi kintu na kimwe umuntu akwiye gushingiraho cyamugeza mu Ijuru kitari ukuba waramwakiriye, kabone n’iyo waba uri umunyamasezerano menshi unakora ibitandukanye mu rusengero, ugomba kunyura muri we kugira ngo ugere mu Ijuru.
Abantu benshi bakunze gufata manu nk’iyo ba sogokuraza bafataga bakibwira ko ifite aho ihurira n’ubugingo.
Imana yakoranye imirimo ikomeye n’ab’isiraheli bava mu Egiputa. Nyamara abenshi muri bo ntibakandagiye ku butaka bw’igihugu cy’isezerano kuko baguye nzira ntibagerayo, abana n’abuzukuru babao aba ari bo bagerayo, kereka Yesuwa na Karebu kuko bari abagabo Imana yishimiraga.
Kuba Imana yaguha amasezerano menshi, kuba Imana yagukoresha ibikomeye biteye ubwoba, kuba wakora neza imirimo yawe abantu bakagutangarira, kwigisha, kuririmba, kwerekwa, guhanura, gusohorezwa amasezerano n’ibindi, ibyo ni kimwe, n’ubugingo ni ikindi.
Ufite ibyo byose atarakiriye umutsima w’ubugingo wavuye mu Ijuru ari wo Yesu Kristo waje mu isi, azapfa ntazagera mu Ijuru namba, ibyo byose ni nka manu yo mu nzira. Kuko ibyo byose n’abatazi Imana bashobora rwose kubihabwa, ndetse no kubikora. Ibyo bidufasha mu rugendo ariko ntibitugeza iyo tujya. Ni ukuvuga ngo ntibitubuza gupfa.
Urupfu ndi kuvuga aha ntimurwumve nk’urupfu dusanzwe dutinya kuko ruriya Yesu yaruhinduye inzira. Ndavuga gupfa mu bugingo. Kuba Imana itakubona mu baragwa b’Ijuriu ni urupfu ruteye ubwoba.
Iyo umuntu yakiriye Yesu nk’Umwami n’umukiza w’ubuzima bwe, ahita ahabwa ubundi bwenegihugu bw’Ijuru. Rero uwo wenyine niwe uzatura mu ijuru. Naho abarya ku bivuye mu ijuru, bagakoresha iby’ijuru, bagatunga amasezerano y’Ijuru ntibibahesha ubushobozi bwo kuba abana b’Ijuru.
Reka nifashishe urugero rusanzwe. Ushobora kuba uzi neza kuvuga no kwandika icyongereza cyangwa urundi rurimi, ariko ibi ntibiguhesha ubrenganzira bwo kuba umwongereza, kereka gusa uvuka cyangwa ufite ubwenegihugu bw’ubwongereza.
Ushobora no kuba wakira inkunga n’ibindi byinshi biturutse mu bwongereza cyangwa ufitanye amasezerano menshi n’ubwongereza, ariko nturi umwongereza, ntushobora kujya guturayo uko wiboneye habe no kuhatembera.
Ni nako tudakwiye kwitiranya ibintu byo kujya mu Ijuru. Ibyo wakora byose utarahinduka umwana w’Imana kubwo kwakira Yesu, ntibyatuma uba umwana w’Ijuru, bityo ntabwo uzajya mu Ijuru.
Ariko niwemerera Yesu akakubera umukiza, akayobora ubuzima bwawe bwose ukamwaturira ibyaha byawe byose, bihita biguha ubutware bwo kuba umwana w’Imana.
Twibuke ko aho Se w’umwana afite gakondo, umwana nawe aba ahafite imigabane. Bityo niba uri umwana w’Imana muri ubwo buryo nta kabuza uzatura mu Ijuru. Ariko niba atari uko biri, naho wakora ibitangaza byinshi ukazura n’abapfuye uba ukiri umunyamahanga, ndetse mu buryo bw’umwuka ugaragara nk’utakiriho, ntabwo wabasha kugera mu Ijuru.
Fata icyemezo, wemere ukizwe Yesu yigarurire ubuzima bwawe hanyuma uzajya mu Ijuru kuraganwa n’abera bose ibyasezeranijwe.
Imana iguhe umugisha kubwo kubana natwe mu Ijambo ry’Imana !


text:
Reba Video
Igitsina
MUNYENTWALI Deo
sqaudjoe@yahoo.fr
nitwa MUNYENTWALI Deo,ndi umusore wiga muri universite.nkaba mfite imyaka 24,mfite uburebure bwa 1m70.mpima 70kg.nkaba nifuza umufasha wujuje ibi bikurikira:kuba afite nibura licence,cg ari munzira zo kuyibona,kuba afite uburebure butari munsi ya 1m50,kuba atarengeje imyaka 21,kuba ari inzobe cg imibiri yombi.urwo rubavu rwange ndarukeneye cyane dore igihe nahereye!thnx
nitwa MUNYENTWALI Deo,ndi umusore wiga muri universite.nkaba mfite imyaka 24,mfite uburebure bwa 1m70.mpima 70kg.nkaba nifuza umufasha wujuje ibi bikurikira:kuba afite nibura licence,cg ari munzira zo kuyibona,kuba afite uburebure butari munsi ya 1m50,kuba atarengeje imyaka 21,kuba ari inzobe cg imibiri yombi.urwo rubavu rwange ndarukeneye cyane dore igihe nahereye!thnx
Labels: gushaka inshuti, gushaka umukunzi, igihozo, urukundo
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Indimi nyinshi zarazimiye nkuko tugiye kubireba muri iyi nkuru,izindi nazo iyo bazivuga wifata ku munwa uti ‘nyagasani MANA yanjye’,inyinshi muri izi ziribagirana zikaba amateka abarirwa mu gatebo k’ibyahise zikaba aka ya mvugo ngo ‘kera habayeho’ ariko byose impamvu ni imwe si ukuzimira ngo abantu babe ibiragi oya ahubwo zizimira bene zo bisanisha n’indimi zivugwa mu bihugu bikomeye cyangwa abize bavuye mu mashuri,gusa iyo tuvuga ururimi mu gisobanuro ni umuco abenerurimi bahuriyeho ariko kubera imyumvire y’ibihe turimo uvuga ururimi gakondo rw’iwabo rw’abasekuruza uwo ni umuturage,yarasigaye mu iterambere uzi ubwenge ni uzi kwigana akanavuaga neza neza nk’abo mu bihugu bikomeye uwo akwiye intebe akayobora kuko yatandukanye burundu n’imico y’abakurambere be.
Indimi ziragenda zibagirana
Nkuko tubikesha raporo ya UNESCO uru ni urutonde rwa zimwe mu ndimi zimaze kuzimira cyangwa bigaragara ko nta kabuza zizazimira hatagize igikorwa n’ubwo isi muri rusange ishishikajwe no kudatakaza na rumwe mu ndimi zahozeho ariko ibihugu bikomeye bishishikajwe no gucuruza no gukuza ubuhangange bwabyo nabyo bishishikajwe no kumva indimi zabo zikoreshwa mu isi yose, haba mu bukungu cyangwa mu nzego z’ubuyobozi ugasanga ngo indimi zemewe mu gihugu ni izi, muri izo rumwe cyangwa ebyiri usanga ari iz’ibihugu bikomeye
Ururimi ruzimira kubera impamvu nyinshi! Impamvu iza imbere cyane ni uko ku isi hari indimi zabaye nk’iziharira imivugire ahanini bitewe n’uko ibihugu zikomoka mo bikomeye, bityo abantu benshi bagashaka kuzikoresha bakibagirwa indimi kavukire z’iwabo.
Ku ndimi zirenga ibihumbi 6,700 zivugwa ku isi, kimwe cya kabiri kuri ubu zifite ibibazo birimo no kuba zazimira burundu bitarenze ku mpera z’iki kinyejana. UNESCO itangaza ko buri byumweru bibiri ururimi nibura rumwe ruzimira ku isi, ahanini kuzimira k’ururimi biterwa n’uko umuntu ukuze ari nawe uba asigaye mu bavugaga urwo rurimi aba yitabye Imana akajyana n’urwo rurimi atarusigiye abakiri bato.Gupfa kw’abo bantu baba bakuze ari bo bonyine bari basigaranye ururimi, bishyira urwo rurimi mu zifite ibibazo byo kuba zazimira burundu.
Kuri ubu abahanga mu by’indimi bemeza ko 85% by’indimi zose ku isi zisigaranye abantu batagera ku bihumbi ijana bazivuga.
Ese ni ukubera iki kugumana ururimi gakondo ari ingenzi?
Ubundi ururimi ni kimwe mu bintu bigaragaza umuco w’igihugu rukanakomeza ubusabane hagati y’abaturage bacyo!
Dore indimi z’uduce dutandukanye ku isi zazimiye kuri ubu zikaba zitakivugwa cyangwa zivugwa n’abantu bacye cyane nabwo bakuze gusa:
Ururimi rwa Amharic rw’abaturage bo muri Israel:
N’ubwo rutari ku rutonde rwa UNESCO mu ndimi zazimiye burundu, ururimi rwa Amharic rushobora kuzimira burundu mu baturage b’Abayahudi bo muri Ethiopia baturutse muri Israel mu kinyejana cya 20. Aba baturage b’Abayahudi batuye mu gace kabo bonyine muri Ethiopia bakaba batajya bahura n’abandi Bayahudi kuva mu mwaka w’1860.
Israel yemeye aba bantu nk’abaturage bayo mu mwaka w’1975, batangira kwemererwa kujya muri Israel. Bakiri muri Ethiopia,bajyaga bavuga indimi za Cushite na Agaw ariko nyuma bavuga ururimi rwa Tiginya. Aho batangiye guhungukira muri Israel batangira kujya bavuga ururimi rw’igiheburayo, bityo ururimi rwabo gakondo rwa Amharic batangira kujya barwibagirwa.
Indimi za gakondo z’u Bushinwa:
Abahanga mu by’indimi bemeza ko ku isi hari indimi zigera kuri 200 zivugwa mu bihugu bituwe cyane, UNESCO ikemeza ko kugeza ku mpera z’iki kinyejana izigera kuri kimwe cya kabiri cyazo zizaba zitakivugwa. Muri izo ndimi hari mo indimi zivugwa n’abaturage bo mu bushinwa mu bice by’amajyepfo y’uburasirazuba ku mupaka wa Myanmar na Thailand.
Izi ndimi zirimo ururimi rwa Chintaw rusigaranye abantu batageze kuri 30 baruvuga, Laji rusigaranye abantu batageze kuri 250 baruvuga nk’uko UNESCO ibitangaza. Indimi zo mu bice by’amajyaruguru y’ubushinwa nazo zigeze habi hari mo n’ururimi rwa Manchur.
Kuri ubu umuryango ushinzwe kwita ku ndimi zazimiye uri gukora ibishoboka byose ngo wegeranye ibirango n’amagambo amwe n’amwe yo mu ndimi za Zijun Samadu na Tibeto-Surman nazo zamaze kuzimira mu bushinwa. Indimi zavugwaga n’abantu bari batuye ubutayu bwa Tibet nazo ziri kugenda zizimira kuva ubushinwa bwakwigarurira agace bukirukana mo abari bahatuye rwagati mu kinyejana cya 20.
Indimi gakondo za Afurika:
Muri Afurika habarurwa indimi zigera ku gihumbi Magana atanu, aho abantu batagera ku 5,000 aribo basigaye bavuga kimwe cya kane cy’izo ndimi. Indimi nyinshi za gakondo za Afurika ziri kugenda zizimira Bitewe n’uko hari kuza iterambere ritegeka abaturage gakondo gukoresha indimi zizana n’iryo terambere.
Umuryango ushinzwe kurengera indimi zazimiye uri gushora amafaranga menshi mu gace ka Suba muri Kenya kugira ngo barebe ko nibura bakomeza ururimi gakondo rwa Olusuba narwo rugenda ruzimira. Izindi ndimi gakondo zo muri Afurika zazimiye hari mo ururimi rwa Kaande rwakoreshwaga n’abaturage bo muri Gabon, Aminere rw’abaturage ba Ghana, na Kung rwakoreshwaga n’abaturage bo mu butayu bwa Kalahari.
Indimi gakondo zo mu burusiya no mu butayu bwa Siberiya:
Ubushyamirane bwa politiki bwagiye bwibasira agace ka Siberiya bwagize uruhare mu izimira ry’ururimi rwa Os rwakoreshwaga muri aka gace. Leta y’ubumwe bw’abasoviyeti yakuye abaturage bavugaga uru rurimi rwa Os kuri liste y’abantu bafite ubwoko bwihariye mu mwaka w’1959, kugeza mu mwaka w’1999 ubwo Leta yari yongeye kubemera nk’ubwoko.
Muri icyo gihe, abantu batangiye kureka urwo rurimi. Kuri ubu ikigo gishinzwe ururimi mu burusiya kiri gukusanya amagambo amwe n’amwe yo muri urwo rurimi abasigaye baruvuga batarapfa. UNESCO yashyize indimi zigera kuri 300 zo mu burusiya ku rutonde rw’indimi zazimiye hari mo nk’inshoberamahanga zo mu rurimi rwa Tatar, Karel zavugwaga cyane cyane n’abantu baturiye Finland na Pologne.
Indimi gakondo zo mu birwa biherereye mu Nyanja ya pasifika:
Indimi gakondo zibarirwa mu majana zo mu birwa biherereye mu Nyanja ya pasifika kuri ubu zarazimiye ahanini bitewe n’uko ibyo bihugu byakoronijwe n’ibihugu bikomeye bityo abaturage byabyo bakibagirwa indimi zabo bagakoresha iz’abakoroni.
Mu birwa bya Papua New Guinea, indimi zigera ku 196 mu ndimi 850 gakondo, zarazimiye nk’uko UNESCO ibitangaza. Kuri ubu abantu bagera kuri 49 nibo bonyine basigaye bavuga ururimi rwa Tench. Mu birwa bya Philippines, indimi zigera kuri 15 zamaze kuzimira burundu.
Muri Leta Zunze Ubumwe za Amerika, abantu batarenze 1,000 nibo bonyine bakivuga indimi gakondo zo mu birwa bya Hawaii, indimi zo mu birwa bya Solomon zigera kuri 15 nazo zamaze kuzimira burundu. Mu mwaka w’1987, mu birwa bya New Zealand bashyize ho komisiyo yo kugarura ururimi rwa Maori bagamije kurugarura mu ndimi zivugwa mu gihugu none kuri ubu ni ururimi rwemewe muri leta ndetse kuri ubu rukoreshwa mu bucamanza.
Indimi gakondo zo mu Buyapani:
Ururimi rwa Ainu rukaba rwari ururimi gakondo rw’ikirwa cya Hokkaido kimwe mu birwa bigize igihugu cy’ubuyapani rwarazimiye burundu. Abantu bo mu bwoko bwa Ainu, nibo bari bafite ururimi gakondo barashize bose mu myaka 300 ishize bitewe n’uko leta itabemeraga. Leta y’ubuyapani icyo gihe yabategetse ko bagomba kuvuga ururimi rw’ikiyapani.
N’ubwo kuri ubu habarurwa aba Ainu 10,000 basigaye, ururimi gakondo rwabo ruvugwa n’abantu babarirwa hagati ya 15 na 40 bonyine. Uretse uru rurimi, UNESCO yashyize ku rutonde izindi ndimi zigera kuri 7 mu buyapani zazimiye harimo n’ururimi rwa Okinawa na Yaeyama.
Indimi gakondo zo mu Buhinde:
N’ubwo ururimi rwa Hindu ari rwo rurimi rwa mbere rwemewe mu buhinde n’icyongereza kikaba ururimi rwa 2, abahinde barenga miliyari 2 bavuga izindi ndimi gakondo. Izo ndimi gakondo ziri kugenda zizimira bitewe n’uko abana mu mashuri bategekwa gukoresha ururimi rwa Hindu n’icyongereza gusa. UNESCO ibara indimi zigera ku 196 zazimiye burundu mu buhinde. Indimi nka Sora, Sirmaudi, Ruga, n’izindi ndimi gakondo ziri ku rutonde rw’izindi zigenda zizimira mu gihugu cy’ubuhinde.
Indimi gakondo z’I Burayi:
Iterambere mu by’ubukungu ry’ikinyejana cya 20 n’icya 21 ryatumye ururimi gakondo rwa Ireland ruzimira. Iri zimira ryari rigiye guterwa n’uko abaturage ba Ireland bari batangiye gukoresha icyongereza bitewe n’uko abategekaga Ireland bari abongereza gusa.
Kuva Ireland yaba agace k’ubucuruzi n’ubukerarugendo, abaturage bayo batangiye kugaruka ku rurimi gakondo ariko nanone uru rurimi ruracyari kure kuko mu mashuri ruracyafite umwanya muto.
Indimi nka Basque rwo mu majyaruguru ya Espagne no mu majyepfo y’ubufaransa narwo ruracyarwana no kutazimira ariko ruri kure kuko UNESCO irufata nk’ururimi rwazimiye. Indimi nka Saami rwo muri Scandinavia, Vilamovia rwo mu gace ka Vilamowice gaherereye mu majyepfo ya Pologne nazo ziragenda zizimira kuko zisigaranye abazivuga batarenze 70 nabo bari mu za bukuru.
Indimi gakondo zo muri Amerika y’epfo:
Mu gihugu cya Brazil, abaturage gakondo baho babarirwa kuri 0.2% by’abatuye igihugu bakaba bavuga indimi zigera ku 170 gakondo ariko zose zikaba zigenda zizimira. Izindi ndimi gakondo z’abaturage ba Amerika y’epfo nka Ache rw’abaturage ba Paraguay, na Leo rusigaranye abantu bagera kuri 20 baruvuga gusa mu gihugu cya Bolivia ziri kuzimira.
Indimi gakondo zo muri Amerika ya ruguru:
UNESCO kuri ubu ibara indimi zigera ku 115 muri Leta zunze ubumwe za Amerika zazimiye kuva mu gihe cy’ubukoroni bw’abanyaburayi. 53 muri izo ndimi zazimiye hagati mu kinyejana cya 20. Izimira ry’izi ndimi ryatewe n’uko abanyeshuri mu mashuri bahanwaga iyo babaga bavuze indimi gakondo zabo.
Indimi zizimira muri Leta zunze ubumwe za Amerika harimo nka Arapaho rusigaranye abantu batarenze 1000 baruvuga, kandi bose batuye muri leta ya Wyoming, ururimi rwa Yuchi rwo muri Oklahoma, narwo ruragenda ruzimira kuko rusigaranye abantu batarenze 5 baruvuga.
Mu gihugu cya Canada, indimi zigera kuri 88 zamaze kuzimira hari mo ururimi rwa Lakota na Oneida. Indimi zirenga 140 zarazimiye mu gihugu cya Mexique n’ibindi bihugu bya Amerika yo hagati, hari mo Ixil rusigaranye abantu 60 bonyine baruvuga muri Guatemala n’amajyepfo ya Mexique, Kickapoo rusigaranye abantu batarenze 150 baruvuga muri Mexique no muri Leta zunze ubumwe za Amerika.
Tubibutse ko kugira ngo ururimi ruzimire ari uko ruba rutakivugwa cyangwa se rusigaranye abantu bacye cyane baruvuga kandi bigaragara ko nta kizere ko abana bato bakomeza kurukoresha! Ururimi rugomba kurindwa kuko ni kimwe mu bintu biranga umuco w’igihugu kandi rugatuma abagituye basabana kuko baba babasha kumvikana.
Ntitwasoza iyi nkuru tutavuze Latin (ikilatini), nacyo ni rumwe mu ndimi zigenda zerekana kunanirwa ejo n’ejobundi narwo bikomeje gutya ruzashyirwa mu ndimi zazimiye, kugendana n’ibihe rwarasigaye kandi umubare w’abaruvuga ugenda ugabanuka umunsi ku munsi.
Turebye iwacu mu Rwanda naho umuntu yakwibaza? Kuko ururimi rw’ikinyarwanda rugenda rutakaza umwimerere warwo bimwe bituruka ku bize bashaka kwerekana ko batandukanye n’abatarize bakavuga ikinyarwanda bakivangamo indimi z’amahanga bityo ntushobore kumenya niba yavuze ikinyarwanda cyangwa se hari urundi rurimi yavuze,inteko y’umuco n’ururimi itakamba umunsi ku munsi itabaza mu ngeri zose z’abantu ngo basigasire ururimi rw’ikinyarwanda gusa ikigaragara biragoye kuko iterambere tujyamo ridutegeka gukoresha indimi zo mu bihugu bikomeye kugira ngo dukomeze kubaho neza mu isi.
Dusabwa gutanga ibitekerezo byacu mu ndimi zabo, dusabwa kumenya indimi zabo ngo tubashe gukoresha ibikoresho byabo, isi y’ubukungu bwihuta turimo none iradusaba gukurikira ifaranga umuco n’ibiwushamikiyeho nta mwanya munini bisa naho bigifite mu buzima bwa buri munsi.
Jean Bosco Nzayisenga-Celebzmagazine.com


text:
Inshamake y’igitabo cya Yosuwa
Yosuwa ni intwari aho kuba umwanditsi w’igitabo kimwitirirwa . Umwanditsi wacyo by’ukuri ni umwe mu bakuru babayeho mu gihe cya Yosuwa ahagana 1440 M.K. Abayuda bo nta mpamvu babona yo kutakimwitirira n’ubwo cyakwandikwa n’uwo bakoranye .
Inkuru ziri muri Yosuwa ntizandikiwe rimwe, ahubwo ni inkuru zinyuranye . Ibyabereye mu maso ya Yosuwa, byanabereye urufatiro Isirayeli mu bihe byakurikiyeho, ibyo byose byaranditswe (Yos .8:32;24:26). Urugero nuko inshuro zigera kuri cumi n’enye aya magambo :"Na bugingo n’ubu" agaruka (ahantu hatatu muri byo bice hagaragaza ko ari igihe Yosuwa yariho : Yos. 22: 3; 23: 8 na 9). Inkuru zirambuye zanditswe n’uwagendanaga na Yosuwa (Yos. 15:6;18:17) Igitabo cyanditswe mbere y’uko ubwami bw’Isirayeli bwigabanya .
Dore uko iki gitabo kigabanije
1-5: Kwitegura kujya guhindura igihugu cy’isezerano. Kwambuka Yorodani.
6-8: Ifatwa rya Yeriko. Icyaha cy’Akani.
9-12: Ibyakurikiye guhindura Kanani. Uburyarya bw’ Abagibiyoni.
13-19: Imiryango yigabanya Igihugu.
20-22: Imidugudu y’ubuhungiro, Imidugudu y’Abalewi: imiryango ibiri n’igice hakuno ya
Yorodani.
23-24: Gusezera n’urupfu bya Yosuwa.
Ni iki twakura muri iki gitabo?
Igitabo cya Yosuwa gikurikira amateka yo mu Gutegeka kwa kabiri, nk’ uko ibyakozwe n’intumwa bikurikira inkuru zo mu butumwa bwiza (Evangiles).
Igitabo cya Yosuwa cyigisha ko kumvira no gukiranukira Imana bigeza ku gutsinda. Mu gitabo cy’ Abacamanza ho tubona ko kwihakana Imana bigeza ku kurimbuka. Kugira ngo umuntu yumve anakunda amateka yo muri Yosuwa ni ngombwa kugira umutima wari mu ntwari Yosuwa, cyane cyane mu nkuru zivuga uko batase igihugu (Kub. 13; 17:6-10 ; Guteg.l:38).
Yosuwa na mugenzi we Kalebu baribazi neza ko igihugu cy’ i Kanani bagisezeranyijwe. Nta gushidikanya kwagombaga kubaho igihe Uwiteka ari kumwe nabo. Ukwo kwizera kwabanje kuvugwa na Mose niko kwari ishingiro nyakuri kw’Isirayeli.
Igitabo cya Yosuwa gikunze kubera urujijo abahanga mu bumenyi bw’isi. Bakunze gushidikanya igitangaza cyabaye ubwo izuba ryahagararaga Yosuwa abisabye Uwiteka, Ibyo byabayeho nk’uko ubwirakabiri bwabayeho ubwo Yesu yapfiraga ku musaraba.
Indi nkuru abasomyi bamwe bashidikanya kwemera ukuntu habaho kurimbura abanyakanani bose ndetse n’abatuye Ayi). Uwizera usomye izi nkuru ntabura kubona ko Imana icira imanza amahanga nk’abantu ku giti cyabo. Imana ntihana Siriya na Babuloni gusa, nkuko byahanuwe n’abahanuzi, ahubwo yiteguye no guhana abantu bo muri iki gihe batayumvira.
Umwami Yesu n’ubwo impuhwe ze zidashidikanywa, ntiyabuze kuvuga iby’ urubanza ruzaba ( Luka 17:26-30).
Yabwiye ab’icyo gihe ko ibyaha byabo bitoroheje munsi y’iby’ab’i Sodomu n’ i Gomora. Na none Yesu yahishuriye intumwa ye Yohana ko azagaruka guca imanza no kurwana no gukiranuka
(Ibyah. 19: 11-16) ibiri mu gitabo cya Yosuwa biruhije gusobanuka; byumvikana neza iyo dusomye Isezerano Rishya.
Aha ibisa n’imboneranyi biva ku maso, ibyo twibeshyagaho ku kwera kw’Imana n’ uko yanga icyaha, utaretse n’urukundo rwayo rutagira akagero, ibyo birasobanuka tukamenya uburyo turindwa ibihano twagombaga kubona kubwo gutsindishirizwa muri Kristo.
Muri rusange, igitabo cya Yosuwa kiravuga ibyo Yosuwa yakoze ashobojwe n’ Imana, cyane cyane intambara zakurikiranye mu guhindura igihugu cy’i Kanani. Ibirindiro bye bikuru byabanje kuba i Girugali, nyuma byimurirwa i Shilo (Yos.l8:9), hanyuma abishinga i Shekemu (Yos 24: 1).
Isanduku yera y’isezerano, ari cyo kimeriyetso cy’uko Imana yari kumwenabo, yabakurikiraga uko bagenda mu gihe cy’abacamanza iyo sanduku yari i Shilo (ISam 1) igitabo kirerekana akamaro ko gukurikiza amategeko y’Imana hamwe n’amabwiriza kubashaka bose kuba ibikoresho by’ubushake bw’Imana.
Igitabo cya Yosuwa kikanashimangira ko ari ngombwa kwitanga wese mu gukorera Imana (Yos.l4:9). Ni igitabo gikubiyemo inyigisho zihebuje zo mu buryo bw’ umwuka. Igitabo cya Yosuwa ntikirimo rero gusa inkuru za Rahabu n’abatasi, kwambuka Yorodani n’ibindi byakurikiyeho. Uretse ibyo bifatika, igitabo kirigisha uburyo bwo guhabwa imigisha y’ Imana yo mu mwuka.
[email protected]


text:
Abahanzi The Ben, King James na Riderman bagiye guhurizwa mu bitaramo birimo ikizabera mu karere ka Huye n’ikizabera i Rubavu muri Gashyantare uyu mwaka, abazitabira ibi bitaramo byose bakaba bazinjira ku buntu.
Ku itariki 4 Gashyantare 2017, nibwo hateganyije igitaramo kizabera mu karere ka Rubavu, naho icy’i Huye kikazaba tariki 11.
Ibi bitaramo byateguwe na Sosiyeti y’itumanaho ya Airtel mu rwego rwo kumenyekanisha ’promotion’ yayo nshya yise Tera Stori.
Aba bahanzi bavuze ko icyo bahishiye abakunzi ba muzika bazitabira ibi bitaramo ari uko bazabatungura kandi bakabaririmbira ’Live’ mu ijwi ryabo ry’umwimerere badakoresheje ibyuma bibika amajwi.
Biteganyijwe ko igitaramo cy’i Rubavu Kizabera kuri Stade Ntengo iri imbere ya Tam Tam, naho icy’i Huye kikazabere imbere ya Stade ya Huye ahahoze Gare, ibitaramo byombi bikazajya bitangira saa saba z’amanywa bigeze saa kumi n’imwe z’umugoroba.
Christophe Hitayezu


text:
Mu gihe cy’ibiruhuko abana benshi bishimira guhura na bagenzi babo no kwidagadurana ari na yo mpamvu ababyeyi bamwe bahitamo kubajyana mu bigo bizobereye kubitaho no kubaha amasomo akungahaye ku nyigisho zizabagirira akamaro mu gihe kizaza.
Mutesi Kids Park iherereye mu Karere ka Kicukiro yaje ari nk’igisubizo kuko iri ahantu heza hisanzuye habereye umuryango aho ushobora kujyana umwana wawe akidagadura, agatozwa kubyina Kinyarwanda, gukina Kung Fu, kwiga Igishinwa, kubyina bigezweho n’ibindi bituma akurana umuco n’ubumenyi.
Mu rwego rwo gufasha abana bari mu biruhuko gukuza impano zabo no kwishimira impera z’umwaka, Mutesi Kids Park yagabanyije ibihumbi bitatu ku biciro bya serivisi z’abana, iza massage na reflexology, n’izo gukora inzara na “make up.”
Mu kiganiro IGIHE yagiranye n’Ushinzwe kumenyekanisha Ibikorwa mu Kigo, Mutesi Kids Park, Ingabire Carine, yatangaje ko ahantu habo habereye abagize umuryango kuko hari serivizi zagenewe abana, abagore n’abagabo.
Yagize ati “Nubwo izina ry’ibyo dukora rigaragaza ko twita ku bana cyane ariko n’ababyeyi babo ntitwabibagiwe kuko tubakorera inzara no kubatunganyiriza umusatsi ku bagore na ho ku bagabo igihe baherekeje abana babo bashobora gukoresha serivisi za massage na reflexolgy cyangwa se bagafata agacupa kuko dufite Bar na Restaurant byiza.”
Yakomeje agira ati “Dufite inzobere muri massage na reflexology ndetse no mu byo gukora yoga umuntu akabasha kugabanya ibilo bitanu mu byumweru bibiri bitewe n’uburyo yakurikije amabwiriza.”
Serivisi zibarizwa mu Kigo Mutesi Kids Park:
Ahagenewe abana (Kids Park):Muri serivisi yagenewe abana harimo kwidagadura mu mikino itandukanye nko kwicunda, koga, gutwara imodoka, ubwato n’ibindi.
Abana kandi bigishwa kubyina bya Kinyarwanda, gukina Kung Fu, kubyina bya kizungu n’iyitwa cha-cha-cha n’ibindi.
Massage na reflexology:Muri serivisi za massage na reflexology hari umuganga ubizobereyemo ukora kuri buri rugingo rwose rw’umubiri umuntu akongera kugarura ubuyanja.
Yigisha kandi Yoga ku buryo umuntu amufasha kumenya imyitwarire agomba gukurikiza akagira ubuzima bwiza, akanagabanya ibilo mu gihe gito.
Muri iyi serivisi kandi bafasha abantu bavunitse, abantu barwaye za rubagimpande n’izindi. Izi serivisi zose zihabwa abantu bose baba abana, urubyiruko, abagore n’abagabo.
Gukora inzara na “Make up’’: Mutesi Kids Park yatekereje ku bantu bose inashyiraho uburyo bwo gutunganya inzara kugira ngo umubyeyi niba yazanye umwana we kwidagadura abashe no gutaha na we asa neza.
Hari kandi uburyo bwo kubakorera “Make up” ku buryo unyurayo ugiye mu birori cyangwa se ufite ahandi ugiye bakagutunganya bigendanye n’uko ubyifuza ugakomeza kugaragara neza.
Ahantu ho gukorera inama n’amasabukuru:Mu rwego rwo gufasha abantu gukomeza kwidagadura, Mutesi Kids Park yanateganyije ahantu heza hisanzuye ho gusohokera ukaba wahakorera inama z’ubukwe, amasabukuru n’ibindi birori.
Restaurant & Bar:Mutesi Kids Park ifite restaurant na Bar aho ujyanayo umwana wawe akahirirwa bakanamugaburira kandi akitabwaho bifatika kuko hari ndyo zabahariwe ziganjemo intungamubiri bakenera.
Mutesi Kids Park iherereye mu Murenge wa Niboye mu Karere ka Kicukiro ku muhanda uturuka Sonatubes, ahateganye na Sitasiyo ya Peteroli yitwa Mt Meru.
Ukeneye ibindi bisobanuro wahamagara kuri 0782247076 na 0788208076.


text:
Ubu butumwa Amani Claude yabutanze abunyujije mu ndirimbo yise 'Mba hafi'. Muri iyi ndirimbo, Amani Claude aragira ati: "Iyo ntekereje ibyiza byo mu ijuru, iyo ntekereje abagezeyo, iyo ntekereje uko tuzamera, mpita nkumbura kuzagerayo. Imuhira ndahakumbuye, ndahatekereza, tuzagerayo. Muri iyi si duhura n'ibirushya, tugacika inteke, tukababara, satani akishima bikamunezeza ariko twibuke ko Yesu yatsinze."
Mu kiganiro na Inyarwanda.com, Amani Claude yadutangarije icyamuteye kwandika iyi ndirimbo. Yagize ati: "Icyo nashatse kuvuga ni uko iy'isi irashaje kandi uko irushaho gusaza ni ko n'ibibazo birushaho kwiyongera. Navuze ko mu gitondo ubona abana bavuka, ejo ukabona abandi bapfa mbese bikaba urujijo."
UMVA HANO 'MBA HAFI' YA AMANI CLAUDE
Yakomeje agira ati: "Urebye umuntu igihe yavukiye Yesu bavugaga ko agiye kuza ariko hari abarambiwe gutegereza basubiye inyuma bava mu byo bizeraga. Nsoza mvuga ko hari abo twakoranye umurimo, hari abo twasengana mbese dukora umurimo neza none nabo basubiye inyuma akaba ariyo mpamvu abakiri muri we twasaba imbaraga zo kugumana nawe kugeza agarutse.
Amani Claude ni umuhanzi watangiye umuziki kera atangirira muri korali y'iwabo mu karere ka Gicumbi mu Ntara y'Amajyaruguru. Kuva atangiye umuziki ku giti cye, magingo aya amaze gukora indirimbo ebyiri ari zo: Imuhira na Mba hafi. Inyarwanda.com twaganiriye na Amani Claude adutangariza ko natera imbere mu muziki bizamworohera gukabya izi nzozi, dore ko yahigiye Imana ko azakoresha umutungo we wose akesha umuziki akawufashisha abatagira shinge na rugero.
UMVA HANO 'MBA HAFI' YA AMANI CLAUDE
Amani Claude aributsa abantu ko isi batuyemo ishaje


text:
Ubuhamya: Nubwo nari umukobwa, nangaga igitsina-gore urunuka
Navukiye mu Budage, ababyeyi banjye bimukira i Montreux mu Busuwisi ubwo nari mfite imyaka 13. Imyaka ibiri yakurikiyeho, twese nta n’umwe ubyiteze, Mama wacu yahise asezera ku muryango wacu atandukana na Papa, araduta arigendera.
Mbere yo kugenda ariko babanje kuduhitishamo, niba tujyana nawe kuko yari agiye muri Pension cyangwa se niba twihitiramo kwigumira mu Busuwisi tugasigarana na Papa wacu.
Ariko kuko ariyo twari tukiza mu Busuwisi, twihitiyemo kwigumanira na Papa. Nyamara byarampungabanyije kuko icyizere n’uburere nari nteze ku babyeyi bombi byahise kiyoyoka, ibyo binaba intandaro y’ibibazo bikomeye byambayeho byo kumva nanze igitsina gore.
Nubwo nari umukobwa ariko nabonye imyitwarire ya Mama muri uko kuduta bituma numva nanze igitsina gore aho kiva kikagera, ndetse nanjye ubwanjye ndimo ntangira kwiyanga. Kuba ndi umukobwa sinabyakiraga neza, bituma nitera icyizere burundu.
Uko kwanga urunuka umubiri wanjye w’’umukobwa byatumye njya mu bitekerezo byo kwiyahura, mu rwego rwo kugenda nisenya gahoro gahoro ndabanza niyogosha umusatsi wose ngira ngo nse n’abahungu hatagira n’ ikimenyetso na kimwe cy’abakobwa kingaragaraho.
Ubwo nari mfite imyaka 20, nakomeje kwigendanira n’abahungu cyane, nguma no gushakisha urukundo muri bo, kugira ngo mbone nabona amahoro, nkumva nkunze abahungu,ndetse umuntu w’igitsina gabo namubona nkumva namwegera tukaganira, nyamara hagira umukobwa unyegera nkumva namuhunga.
Nyamara uko gusabana cyane n’abahungu n’abagabo ntibyatinze kungiraho ingaruka zitari nziza kuko naje kwisanga natewe inda n’umugabo waje anyereka ko anyitayeho cyane, ko ankunda, ndetse ko azajya angira inama. Nyuma yo kunter ainda ariko nibwo yaje kumbwira ko yashatse umugore ndetse ko babyaranye gatatu.Ubwo ibyo byasobanuraga ko adashobora kungira umugore we.
Nkibyumva naguye mu kantu mbura icyo nakora!!!! Nkuremo inda se ? Icyo gitekerezo ndakirwanya. Uko niko naje kubyara Delphine umwan wanjye. Ntekereza ko uwo mwanzuro wo kudakuramo inda ya Delphine ari umwe mu myanzuro y’ubwenge nafashe.Ukaba wari mu bushake bw’Imana.
N’ubwo nanjye nari nkiri umwana byari ngombwa ngo mubyare kuko Delphine nawe yavutse mu bushake bw’Imana, ikaba imufiteho umugambi, kuko nta kijya kubaho Imana itacyemeye .
Umunsi umwe, narebye mu kirahure cy’inyuma cy’imodoka y’ivatiri y’umuturanyi, naje kubona igipapuro gitangaza ko hari buze kuba Firime yitwa : " Dieu en Enfer " bivuga ngo : "Imana mu muriro utazima ". Nagiye kureba iyo Firime yaje kunyigisha cyane.Iyo firime yerekanaga ko Imana yemera kujya mu muriro utazima ikajya gukuramo umwana w’umuntu uri guhiramo ikamutabara.
Ibyo byashakaga Kwerekana icyubahiro cyinshi Kristo yasize mu ijuru, akemera kuza hano mu isi y’umwijima, akaza gushaka no gukiza icyari cyazimiye. Iyi si yacu uyigereranyije n’ijuru Umwami wacu yabagamo akaba ariyo bagereranyaga n’Umuriro utazima Imana yemeye kuzamo.
Muri icyo gihe nari mu bantu bibwiraga ko hari ukuntu ngomba guhinduka cyane ngakora ibintu byiza cyane kugirago Imana ikunde inyemere ndetse inyakire mu bantu bayo.Nyamara narishukaga.
Umunsi umwe,binyuze mu magorwa menshi, naje gusobanukirwa ko Imana yiteguye kunyakira uko nari ndi kose, n’ ibyaha byanjye, ibitekerezo byanjye byo kwiyahura, kwisenyagura siniyiteho, n’andi makosa yanjye uko angana kose. Uwo mwanya nahise numva akanyamuneza, ntangira kurira ariko kubera umunezero, ariko kandi mfite n’isoni z’inshuro narwanyije Umwami wanjye.
Uhereye uwo munsi,ubuzima bwanjye bwarahindutse cyane. Imana yakoze umurimo ukomeye mu bugingo bwanjye, impanaguramo icyufuzo nari mfite cyo kwiyahura.. Inyigisha kwiyakira uko ndi kose, Ituma n’iyunga n’umubiri wanjye, numva nakiriye neza kuba ndi umukobwa, ubundi inkiza ya myanzuro nari narafashe yo kutiyitaho nkiyangiza. Urukundo rwe rutangaje, nsigaye nifitiye, niyo ntego y’Imana mu kubaho kwanjye. Icyifuzo mfite ni uko namwe mwabyakira bikabagirira akamaro.
Umwami Imana abane amwe.


text:
Mu gihe cya Jenoside yakorewe abatutsi mu Rwanda, hariho indangamuntu zigaragaza ubwoko bwa buri muntu, bityo abicanyi bakabigenderaho batoranya abatutsi ngo babice. Iri vangura ryagize ingaruka zikomeye cyane mu banyarwanda, akaba ari yo mpamvu Komisiyo y’igihugu ishinzwe itorero (NIC) yibukije abanyarwanda ko kwitwa umunyarwanda ari umwimerere wa buri wese, mu gihe indangamuntu zigaragaza amoko zo ari inkorano.
Hon Bamporiki Edouard umuyobozi wa Komisiyo y’igihugu ishinzwe itorero (NIC) yatangaje ibi ubwo abakozi ba Minisiteri y'Abakozi ba Leta n'Umurimo mu Rwanda bari mu biganiro byo kwibuka ku nshuro ya 24 Jenoside yakorewe abatutsi mu 1994. Ni ibiganiro byibanze ku budasa bw'u Rwanda mu guhangana n'ingaruka za Jenoside yakorewe Abatutsi, mu nsanganyamatsiko igira iti "Twibuke Twiyubaka". Hon Bamporiki yagize ati:
Indangamuntu y'Ubwoko n'inkorano mu gihe Ubunyarwanda ari umwimerere wacu nk'Abanyarwanda; dushake uko tubiba imbuto y'Urukundo n'amahoro mu gihe tukiriho kugira ngo tuzarage abadukomokaho ibyiza tutarazwe.
Hon Bamporiki umuyobozi wa NIC
Komisiyo y’igihugu ishinzwe itorero yagarutse kandi ku kuba ubuyobozi bwiza ari inkingi y’ubukire. Ubutumwa bugira buti “Abatekerereza Igihugu iyo bafite imigambi mizima, Igihugu kirakira ariko iyo batekereje nabi Igihugu kirorama”. Ubu butumwa bwagiye butambutswa kuri Twitter mu rwego rwo kwifatanya n’abanyarwanda muri gahunda yo kwibuka Jenoside yakorewe abatutsi muri 1994, imbaga y’abatutsi basaga miliyoni ikahasiga ubuzima mu minsi 100 gusa.
Umuyobozi wa NIC, Hon Bamporiki Edouard mu kiganiro aherutse gutanga muri Tumba College of Technology yabwiye urubyiruko ko rukwiye guharanira kumenya amateka yabo kugira ngo bibafashe kutazagwa mu mutego abandi baguyemo. Yagize ati: “Abana badukomokaho bafitanye isano n’amateka ya Genocide kuko aya mateka atureba twese nk’Abanyarwanda, bityo twese tugomba kuyamenya tukarwanya abayavuga uko atari”.
Ibiganiro byibanze ku budasa bw'u Rwanda mu guhangana n'ingaruka za Jenoside yakorewe Abatutsi


text: kuri uyu wa Gatatu tariki ya 22 Kanama 2018, mu cyumba cy’inama cy’Akarere ka Nyanza habereye inama nyunguranabitekerezo ku guteza imbere urubyiruko rwavuye Iwawa. Inama yayobowe n’Umuyobozi w’Akarere wungirije ushinzwe imibereho myiza Madame Umutesi Solange. Hari kandi abahagarariye inzego z’umutekano, abakozi bashinzwe imibereho myiza ku mirenge, ababyeyi bahagarariye abafite abana bavuye Iwawa ku Mirenge n’urubyiruko ruhagarariye bagenzi babo bavuye Iwawa ku mirenge. Uru rubyiruko ruhagarariye bagenzi babo rukaba rwagaragaje intambwe bateye ndetse n’icyo imyuga bize ibamariye kuko abenshi babanye neza n’imiryango.


text:
INGINGO Z’INGENZI Z’URWANDIKO RWA Uwera Dative RUSABA GUHINDURA AMAZINA
Uwitwa,UWERA Dative mwene RUDASHIRIKAKA na MUKANDINDA Esperance utuye mu gihugu cy’Ubudage.
Yasabye uburenganzira bwo gusimbuza izina UWERA izina Meier mu mazina asanganywe,UWERA Dative akitwa Dative Meier mu Irangamimerere;
Impamvu atanga ni uko izina Meier ari izina ry’umugabo we bashyingiranywe akaba ashaka kuryitwa nk’izina ry’umuryango.
Akaba asaba kwemererwa binyuze mu nzira zemewe n’amategeko,gusimbuza izina UWERA,izina Meier mu mazina asanganywe UWERA Dative bityo akitwa Dative Meier mu gitabo cy’Irangamimerere kirimo inyandiko ye y’ivuka.


text:
Amajyepfo: Impanuka zo mu muhanda zahitanye abarenga 50 kuva muri Mutarama
Mu Ntara y’Amajyepfo harabarurwa impanuka 250 zahitanye abantu barenga 50,zinakomeretsa abagera 180,kuva muri Mutarama kugeza muri Mata 2018.
Umuyobozi wa Polisi mu Ntara y’Amajyepfo, ACP Jean Claude Kajeguhakwa, yabitangaje ubwo hatangizwaga icyumweru cyahariwe umutekano wo mu muhanda kuri uyu wa Kabiri tariki 22 Gicurasi 2018.
Yavuze ko muri izo mpanuka, izaturutse kuri moto gusa ni 84, zikomeretsa 78, zica 16.
Akarere ka Kamonyi n’aka Muhanga ni two twagaragayemo impanuka nyinshi, ugereranije n’utundi turere two mu Majyepfo, kandi ni natwo twapfushije abantu benshi muri izo mpanuka.
Mu Karere ka Kamonyi habereye impanuka 68, mu ka Muhanga habera 46. Muri Kamonyi abahitanywe na zo ni 14, naho muri Muhanga ni 12.
Izo mpanuka ngo zagiye ziterwa no gutwara nta ruhushya, umuvuduko, ubusinzi, kuvugira kuri telefone, ubumenyi buke bw’mategeko y’umuhanda, ibinyabiziga bitujuje ubuziranenge no gutendeka bikunze kugaragara mu cyaro.
ACP Kajeguhakwa yavuze ko mu ngamba bafashe zo gukumira impanuka,harimo kuzajya gusobanurira abanyeshuri bo mu mashuri abanza n’ayisumbuye uko bitwara mu muhanda.
Yifuje kandi ko abatwara ibinyabiziga bazajya bitwararika kuri ziriya mpamvu zitera impanuka, bityo mu bihe biri imbere impanuka ikaba impanuka koko, nta ruhare uwo igwiririye yabigizemo. Yongeraho ko n’uruhare runini rufitwe n’abagenzi,kuko bagomba kujya banga gutwarwa ku muvuduko urenze.
Yagize ati “Ntukemere kugenda mu modoka itwawe n’umusinzi, ahubwo ujye ujya ku ruhande uduhamagare. Ntukemere kujya kuri moto nta kasike, kandi igihe umumotari agutwaye ukumva yanyoye urumogi uzamuturangire.”
Guverineri w’Intara y’Amajyepfo, Mureshyankwano Marie Rose,yasabye abatwara ibinyabiziga kwirinda ko hari uwabura ubuzima ari bo biturutseho, birinda uburangare no kudatwara ikinyabiziga nta ruhushya.
Abatiza ibinyabiziga byabo abantu batabifitiye uruhushya, ibyo bita "kurobesha", na bo ngo ni amakosa akomeye.
Ati “Igihe cyose ugiye guha ikinyabiziga umuntu utabifitiye ubumenyi n’uruhushya, ujye ubifata nk’aho wishe umuntu. Kuko ashobora gupfa we ubwe cyangwa akica umuntu.”


text:
Monthly Archives: June 2016
Abahutu ni batihana amaraso bamennye,nimilimo mibi yo kuroga bakomeje gukorera mu mahanga,ntibazaragwa gakondo ya bakiranutsi.Naho Abatutsi bageze ku nkengero z’ubutayu ngo babwinjiremo bigishwe kubaha Uhoraho Uwiteka Imana ya bakiranutsi!
June 29, 2016 ijambo ry’Uhoraho rinzaho maze rirambwira riti,mwana w’umuntu,dore mu gihugu cy’IBABLON hagiye kuzaba amatora ‘umukuru w’igihugu kandi ayo matora azaba akomeye cyane ku buryo ashobora kuzavamo intambara kubera yuko abahatanira uwo mwanya ntawushaka kwemera yuko atsinzwe mu matora.
Ubwenge n’ubuhanga,bituruka k’Uhoraho!
June 26, 2016 Ijambo ry’Uwiteka rinzaho maze rirambwira riti,mwana w’umuntu,igihugu cy’IBABYLON kigiye gucana umubano mu byagisirikare n’igihugu cya America,kuko bari bafite ibihumbi 30,800 none bagiye kwirukana izo ngabo z’America hasigare ibihumbi 10,800 nazo zizasezererwa hanyuma.
Iterabwoba ryabaye iturufu yo kwigizayo abatavuga ruwe muri politike!!?
Ikinyamakuru inyangeNews kimaze igihe gikora itohoza ku bitero byitiriwe idini ry’Abaislam aho babihaye izina ryiterabwoba (terrorist) bikaba bimaze guhinduka icyorezo gikomereye abatuye isi kandi bikaba byaratumye izina ry’idini ry’abaislam rihinduka ribi ndetse rikagaragara nabo cyane mu maso yabatuye isi.
Inzara muri gakondo ya bakiranutsi imeze nabi ku buryo abafite amafaranga ku makonti ashobora gufatirwa na leta ikayiguriza!!!
Uwiteka Imana ntako atagize ngo akize ubwoko bwe,kubera bwanze kumvira ijambo ry’Uhoraho,nawe yohereje inzara kugirango bahunge umujinya w’Uwiteka uzatera wahanuwe na bahanuzi kuko yabonye bakomeza kwinangira umutima bituma Uhoraho akoresha ukuboko ku Ibumoso ateza amapfa akomeye cyane mu gihugu kugirango bakize ubugingo bwabo.
Kutubaha Imana bitera ubugoryi!!!
June 25, 2016 Ijambo ry’Uwiteka rinzaho maze rirambwira riti,mwana w’umuntu,dore inkozi z’ibibi ziteguye imigambi mibi munsi y’igikombe cya gakondo ya bakiranutsi,none injira mu masengesho kugirango Uhoraho abulizemo imigambi n’inzira zabo uko niko Uwiteka avuga.


text:
Kuva mu mwaka wa 2004, Umwiherero w’abayobozi bakuru b’igihugu umaze kubera mu turere dutandukanye turimo; Bugesera, Kayonza, Rubavu na Gatsibo mu ishuri rya gisirikare rya Gabiro.
Muri uyu mwaka Umwiherero uzaba ku nshuro ya 15, ukazitabirwa n’abayobozi bakuru b’igihugu aho byiteze ko Perezida Kagame, azaganira nabo ku cyerekezo cy’iterambere ry’igihugu ari nako basuzuma uko gahunda igihugu cyiyemeje zigerwaho.
Mu myaka itanu ishize, Umukuru w’igihugu yagiye atanga ubutumwa butandukanye burimo gushishikariza abayobozi kugira imikoranire, kubasaba kwihuta mu iterambere, kurwanya ruswa n’ibindi byihutisha iterambere.
‘Imikoranire y’inzego’
Umwiherero wa 10 w’Abayobozi Bakuru b’Igihugu wabereye mu Ishuri rya Gisirikare rya Gabiro mu Karere ka Gatsibo ukaba wari ufite insanganyamatsiko igira iti ‘Gukorera hamwe kugira ngo Gahunda y’imbaturabukungu (EDPRS II) izagerweho’. Watangiye ku itariki ya 28 usozwa ku ya 30 Werurwe 2013.
Perezida Kagame yagarutse ku kibazo cy’imikoranire hagati y’inzego za leta, kuzuzanya kwazo, inama z’urudaca zitagira ibyemezo bizikurikira bwangu, ubumenyi bucye kuri bamwe n’ibindi bituma abayobozi batesa imihigo uko bikwiye.
Yagize ati “Mu kigo runaka, muri Minisiteri runaka ubwabyo iyo abantu barimo badakorana, batuzuzanya, batajya inama ngo buri wese azane imbaraga yuzuzanye n’undi, ni ikibazo […] ntugera ku musaruro wagombaga kugeraho.”
‘Ntitwakwihanganira kugenda buhoro’
Mu mwiherero wa 11 wahuje abayobozi mu 2014, Perezida Kagame yavuze ko abayobozi badakwiriye kugenda buhoro mu nzira y’amajyambere igihugu kirimo.
Yagize ati “Ntabwo twashobora kwihanganira kugenda buhoro mu nzira y’amajyambere turimo cyane cyane kubera aho tuva n’aho tujya. Tugomba kwibuka ko turi gukorera abaturage bacu kandi ko aribo dukwiriye gushyira imbere kurusha inyungu zacu. Tugomba gukora byinshi kandi vuba.”
‘Nta wundi uzadukorera ibitagenda’
Muri uyu mwiherero wabaye mu 2015, Perezida wa Repubulika y’u Rwanda Paul Kagame yabwiye abayobozi bitabiriye ko atazihanganira abakora nabi bikitirirwa ubuyobozi.
Yababwiye kandi ko bakwiye kubyaza umusaruro umwiherero kuko usanga abenshi bawitabira bitekerereza igihe urangirira bagataha aho gutekereza ku gishya n’uburyo bwo gukemura ibibazo bihari.
Yagize ati “Tubona ibitagenda buri munsi ariko tugatekereza ko hari undi uza kubikosora. Nta wundi utari wowe.”
Mu myanzuro yafatiwe muri uyu mwiherero, abayobozi basabwe kwirinda ingeso mbi zirimo ruswa, kwitana bamwana, guhishira abanyamakosa n’uburangare nk’intandaro y’amwe mu makosa n’ibyaha bigenda bigaragara birimo idindira ry’imwe mu mishinga ya leta ndetse n’uburiganya muri zimwe muri gahunda za leta nka Girinka, ubwisungane mu kwivuza, ubudehe n’izindi.
‘Umwiherero si umugenzo’
Uyu mwiherero wabereye mu ishuri rya gisirikare i Gabiro mu 2016, Perezida Paul Kagame, yabwiye abayobozi ko ari umwanya wo kwicarana n’abandi bashobora gutanga umusanzu mu nzego bahagarariye, kugira ngo haboneke umuti w’ibibazo bigarukwaho buri gihe ariko ntibikemurwe.
Yagize ati “Umwiherero ntabwo bikwiye ko uba umugenzo gusa, abaduhagarariye mu bindi bihugu bakagenda urugendo rureshya uko rureshya cyangwa ibyo bakoresheje muri izo ngendo, hanyuma natwe twese imirimo yindi tukayigiza iruhande tukaza hano, bigasa naho ari ukubahiriza umugenzo gusa. Ntabwo ariko bikwiye. Ntabwo ibyo kubahiriza umugenzo dukwiriye kuba tyubitangaho icyo kiguzi cyose.”
‘Baguha ibiryo bagatwara inshuro 100’
Mu mwiherero uheruka wabaye ku nshuro ya 14, Umukuru w’igihugu yibukije abayobozi ko gukoresha amafaranga y’igihugu neza ufasha abaturage utabatse ruswa atari ikintu kidasanzwe, ahubwo ari ‘inshingano’.
Perezida Paul Kagame kandi yagarutse ku baterankunga baba bafite izindi nyungu mu gutanga izo nkunga, aho yasabye abayobozi ko bakwiye kubima amatwi ahubwo bagakora ibyo bakwiye gukora.
Yagize ati “Iyo tuvuze ngo turashaka gukora ubucuruzi, tugahahirana, bazakubwira ngo wowe ugomba kujya ufashwa. Baguha ibiryo n’izindi mfashanyo hanyuma bagatwara inshuro 100 ibyo baba baguhaye.”
Umukuru w’Igihugu yabwiye abayobozi ko hari ibishobora gukorwa ariko bidakorwa kubera imikorere mibi, bigakomeza kudindiza inzira y’iterambere ry’igihugu. Kubw’ibyo yatunze urutoki ku masezerano amwe n’amwe asinywa agahendesha leta cyangwa ikayahomberamo nyamara bidatewe n’ubushobozi buke bw’ababikora ahubwo ari ugushaka inyungu zabo bwite, bakirengagiza inyungu rusange z’Abanyarwanda.
Yagize ati "Ntabwo ari ukubura ubushobozi ahubwo ni imikorere mibi ntashobora gusobanura. Usanga bamwe mu bayagizemo uruhare hari inyungu babibonamo ariko twe dusigaye tukabihomberamo."
Yongeyeho ko leta itazakomeza kwihanganira abo bacunga nabi ibya leta bakayihombya mu buryo butandukanye.
Umwiherero ku nshuro ya 15 uteganyijwe kuva tariki 26 Gashyantare kugeza kuwa 01 Werurwe 2018, mu ishuri rya gisirikare i Gabiro mu Karere ka Gatsibo.
Amafoto ya Perezida Kagame atangiza umwiherero wa 14 w’abayobozi bakuru b’igihugu mu 2017
Amafoto: Village Urugwiro


text:
Umuhanzi ntapfa ahora yumvikana igihe cyose
Guhanga biba kwinshi. Umuhanzi w’uy’umunsi ni Rugamba Cyprien. Amateka yo guhanga kwa Rugamba Cyprien ni maremare ,gusa ikiriho turakora inkuru twifashishije bamwe mu bamuzi cyangwa abo yatoje guhamiliza no kubyina tudasize kuririmba bya gihanga. Rugamba Cyprien yavutse 1935
avukira mu Bufundu nyuma biza kwitwa Perefegitire Gikongoro Komine Karama Segiteri Kibingo ahazwi ku izina rya Kiraro. Ubu byabaye intara y’amajyepfo akarere ka Nyamagabe. . Rugamba yize amashuri ye mu Rwanda, mu Burundi ndetse no mu Bubiligi, aho yakuye impamyabumenyi y’ikirenga mu by’amateka.
Umuhanzi Rugamba Cyprien
Amakuru twagiye dukusanya tuyahabwa nabamuzi batandukanye ngo Rugamba amashuri abanza yayize muri Paruwasi ya Cyanika, ayisumbuye ayiga muri Seminari nto ya Kabgayi, akomereza muri Seminari Nkuru ya Nyakibanda. Yaje kujya muri Kaminuza ya Bujumbura aharangiriza icyiciro cya mbere cy’amashuri makuru, nyuma abona kujya mu Bubiligi muri Kaminuza ya Luve aho yaje gukura impamyabumenyi y’ikirenga mu by’amateka.
Rugamba nuwari umufasha we Mukansanga Imana ibakire mubayo
Rugamba yaje gukunda umukobwa witwa Mukangiro Saverina, akaba yaramuhimbiye imitoma myinshi amurata imico n’uburanga. Uretse ko uyu mukobwa yaje kwicwa aroshywe mu mazi mu mwaka w’1963, ibi bikaba byaramubabaje cyane, ariko yaje kwishumbusha undi witwaga Mukansanga Daforoza wari ubereye nyina wabo wa wundi wa mbere. Ni kuri izo nshuti ze ebyiri Rugamba yatangiriyeho guhimba ibisigo, twavugamo amibukiro, cyuzuzo n’ ibindi byinshi.
Bizimana Nello nawe yemera ko Rugamba yari umuhanzi ukomeye
Nyuma Rugamba yashakanye na Mukansanga Daphrose (wavutse mu 1944), bashakana mu mwaka w’ 1965. Rugamba Cyprien yakoze ibikorwa byinshi bitandukanye byo kuzamura umuco nyarwanda. 1976 Nibwo Rugamba yahinduye amateka ahitwaga ARISAKE ahita INRS .Ubwo nibwo yashingaga itorero Amasimbi bari abakobwa n’Amakombe bari abagabo. Amakuru twabashije kumenya ni uko muri abo bagabo barimo: Manzi Jean Damescene na muru munawe Kanyambilili Damien hakazomo Rucyahana, Manyurane ,Ngerageze, Macari n’andi makombe atandukanye. Indilimbo zaririmbwaga n’amakombe n’amasimbi zarimo umuhamilizo,umuco gakondo ubuzima busanzwe kongeraho izisingiza imana Nyagasani.
Aha bibukaga umuhanzi Rugamba
Bamwe bati: Rugamba yakoze imilimo itandukanye mu nzego za Leta ,gusa yaje kwamburwa uwo mwanya igihe kitaragera. Abibuka indilimbo jyumenya gusaza utanduranije cyane. Umwe mu bantu babaye mu makombe yantangarije ko Rugamba yajyaga ashishikariza buri wese kuba inyangamugayo aho yabishyize mu nganzo ye agira ati: Amacumu y’inda ntashira igorora. Kuba yarabwiraga buri wese kugira indangagaciro zigira kirazira kugeza ubwo azishyize mu nganzo agira ati:Uwampa ingufu ziruta iz’uburusiya n’Amerika nahana aburugomo nk’Afurika yepfo.
Iki cyari igitaramo cyo kwibuka Rugamba
Indilimbo za Rugamba ntawuzi umubare wazo gusa abagenekereza bavuga ko zaba ziri hagati ya 400 na 500. Ibihangano bya Rugamba byaba ibyo yashyize ahagaragara cyangwa n’ibigenda bihashyirwa n’abandi buri wese ubyumvise yumva ari byiza cyane. Umuhanzi w’umusizi wanditse ibitabo byinshi afatwa nk’uwagize umurage mwiza yasize.Mukansanga Daforoza yashakanye na Rugamba yarigishaga mu rwunge rw’amashuri yisumbuye i Save.
Uyu ni umwe mubana bigishijwe na Rugamba guhamiriza
Umuhanzi Bizimana Emmanuel Alias Nero nawe baramubajije bati:Umuhanzi wemera mu Rwanda ninde? Nero ati:Uwambere ni Rugamba n’uwa kabili ni Rugamba kugeza nitabye rurema nemera Rugamba ko yabaye indashyikirwa mu bahanzi. Rugamba yashakanye na Mukansanga 1965. Mukansanga yabaye ikiraro cy’ubuzima bwa Rugamba kugeza bahura n’abicanyi muri jenoside yakorewe abatutsi 1994.
Biravugwa ko Rugamba azajya mu batagatifu byaba bigeze he?
Aya ni Amasimbi n'amakombe byatozwaga na Rugamba
Rugamba yapfuye azize Jenoside yakorewe abatutsi muri Mata 1994, akaba we na Mukansanga, umugore we, bari barabyaranye abana 10, muri jenoside bapfanye n’abana babo 6, ubu hasigaye abana bane. Ubu Rugamba yibukwa nk’ umuntu wateje imbere ubuvanganzo nyarwanda ndetse akanafasha abakiri bato kumenya uko ururimi rwacu rwubakwa.Si ibyo gusa, kuko Kiliziya Gatolika n’abandi bakristu yabasigiye ibihangano by’ indirimbo zisingiza Imana zirimo ubuhanga buhanitse.
Amasimbi n'amakombe azahora yibuka Rugamba n'umufasha we Mukansanga
Indirimbo ze n’uyu munsi ntabwo zifatwa nk’indirimbo nziza gusa, ahubwo ubutumwa buzikubiyemo bufatwa nk’impanuro za none, ejo n’ahazaza ku bakuru n’abato. Andi mateka twakuye kuri bamwe mu babaye amakombe n’amasimbi ngo Rugamba yajyaga ababwira ko uzamena amaraso azagwa ishyanga cyangwa akazajya aho izuba rirasa atareba. Umwe mu bo yabihanuriye ariwe Manzi Jean Damascene afungiwe i Mpanga akurikiranyweho kugira uruhare muri jenoside yakorewe abatutsi.Umuhanzi Rugamba ibihangano bye biracyakunzwe.
Kalisa Jean de Dieu


text:
Yabigarutseho ku wa Mbere ubwo yasuraga abanyeshuri biga muri Wisdom School mu Karere ka Musanze, muri gahunda ubuyobozi bw΄iyi ntara bwihaye yo gusura abanyeshuri bagahabwa ubutumwa buzabafasha kwitwara neza mu biruhuko bitegura kujyamo.
Yagize ati "Muracyari abana bato, urubyiruko ruzubaka ejo heza h΄Igihugu cyacu, mugomba rero kubaho mu buzima bufite intego, ubu mugiye mu biruhuko, hanze aha hari ibyonnyi byinshi.”
“Bakobwa mwirinde ababashukisha ubusabusa bangiza ubuzima bwanyu mukaba ababyeyi imburagihe, ababoshya kwijandika mu biyobyabwenge cyane ku bahungu, ibi mubyirinde cyane. Mufite amahirwe yo kugira igihugu cyiza, muyabyaze umusaruro mwirinda icyababuza kugera ku ntego nziza mwihaye."
Minisiteri y’Uburinganire n’Iterambere ry’Umuryango (Migeprof) iheruka kugaragaza ko nko mu 2016, abana b’abakobwa bari hagati y’imyaka 16-19 bagera ku 17500 batewe inda zitateguwe ndetse binabagiraho ingaruka zitandukanye zirimo no kuva mu ishuri.
Umwe mu biga muri iryo shuri witwa Ishimwe Juditte, yavuze ko izi mpanuro ari ingenzi, ku butyo zizabafasha kwirinda igihe bakiri ku ntebe y΄ishuri.
Ati "Impanuro duhawe na guverineri wacu tuzifashe nk΄umuti ukomeye uzadufasha kurinda no gukomera ku buzima bwacu mu gihe tuzaba tukicaye ku ntebe y΄ishuri n΄igihe tuzaba twararangije, ubwo tuzaba duharanira kugera ku ntego twihaye yo kuba abo twifuza, bikatugirira akamaro n΄Igihugu cyacu."
Umuyobozi w΄ishuri rya Wisdom School, Nduwayezu Elie, avuga ko kuba umuyobozi w΄Intara ahaguruka akajya kuganira n’abanyeshuri, bituma bumba ubutumwa bahabwa kandi bakabuzirikana.
Yavuze ko abayobozi b’ibigo basanzwe baha abanyeshuri ubutumwa iyo bagiye mu biruhuko, gusa ngo kuba abayobozi bo ku nzego zisumbuyeyo babishyiramo imbaraga, icyizere kiba cyinshi ko abanyeshuri babyumva kurushaho.


text:
BIBILIYA IHINDURA IMIBEREHO Y’ABANTU
“Bashakaga ko nigenzurira nkamenya ukuri”
IGIHE YAVUKIYE: 1982
IGIHUGU: RÉPUBLIQUE DOMINICAINE
KERA: NARI MU IDINI RY’ABAMORUMO
IBYAMBAYEHO:
Navukiye mu mugi wa Santo Domingo muri République Dominicaine, nkaba ndi bucura mu bana bane. Ababyeyi banjye bari barize, kandi bifuzaga kurerera abana babo ahantu hari abantu beza kandi b’inyangamugayo. Imyaka ine mbere y’uko mvuka, ababyeyi banjye bari baraganiriye n’abamisiyonari b’Abamorumo. Ababyeyi banjye batangajwe n’ukuntu abo basore bari bambaye neza kandi bafite ikinyabupfura, maze bahita bavuga ko umuryango wacu uzaba uwa mbere kuri icyo kirwa mu kujya mu idini ry’Abamorumo.
Nakundaga ubusabane n’imyidagaduro byaberaga ku rusengero, kandi ngashimishwa n’uko Abamorumo bibandaga cyane ku mibereho yo mu muryango no ku mahame mbwirizamuco. Naterwaga ishema no kuba Umumorumo kandi nishyiriyeho intego yo kuzaba umumisiyonari muri iryo dini.
Maze kugira imyaka 18, twimukiye muri Amerika kugira ngo nshobore gukomeza amashuri. Nyuma y’umwaka, mama wacu n’umugabo we b’Abahamya ba Yehova baje kudusura aho twabaga muri leta ya Floride. Badutumiye mu ikoraniro maze tujyana na bo. Natangajwe no kubona ko abari muri iryo koraniro bose bakurikiraga muri Bibiliya zabo imirongo yabaga isomwa, kandi bakagira icyo bandika. Ibyo byatumye nsaba urupapuro n’ikaramu ntangira kubigana.
Ikoraniro rirangiye, mama wacu n’umugabo we bambwiye ko ubwo nifuzaga kuzaba umumisiyonari, bashoboraga kumfasha kumenya Bibiliya. Numvise icyo ari igitekerezo cyiza, kuko icyo gihe nari nzi byinshi ku gitabo kirimo imyizerere y’Abamorumo kurusha ibyo nari nzi kuri Bibiliya.
UKO BIBILIYA YAHINDUYE IMIBEREHO YANJYE:
Iyo nabaga mvugana na mama wacu n’umugabo we kuri telefoni tuganira kuri Bibiliya, buri gihe bansabaga kugereranya imyizerere yanjye n’inyigisho za Bibiliya. Bashakaga ko nigenzurira nkamenya ukuri.
Hari inyigisho nyinshi z’Abamorumo nemeraga, ariko sinari nzi neza icyo Ibyanditswe bizivugaho. Mama wacu yanyoherereje igazeti ya Nimukanguke!, yo ku ya 8 Ugushyingo 1995 yanditswe n’Abahamya ba Yehova, yarimo ingingo zivuga ibirebana n’inyigisho z’Abamorumo. Natangajwe no kumenya ko burya hari inyigisho nyinshi z’Abamorumo ntari nzi neza. Ibyo byatumye njya gushakisha ku rubuga rwa interineti rw’Abamorumo, kugira ngo nemere ntashidikanya ko ibyavuzwe mu igazeti ya Nimukanguke! ari ukuri. Nasanze ari ukuri, kandi narushijeho kubyemera igihe nasuraga inzu ndangamurage y’Abamorumo yo muri leta ya Utah.
Namaze imyaka myinshi nemera ko igitabo kivuga imyizerere y’Abamorumo cyahuzaga n’ibyo Bibiliya ivuga. Ariko igihe natangiraga gusoma Bibiliya nitonze, naje kubona ko hari inyigisho z’Abamorumo zinyuranye n’ibivugwa muri Bibiliya. Urugero, muri Ezekiyeli 18:4 havuga ko ubugingo bupfa. Ariko muri cya gitabo kivuga iby’imyizerere y’Abamorumo, harimo umurongo uvuga ko “ubugingo budashobora gupfa” (Alma 42:9).
Uretse izo nyigisho zidahuza n’Ibyanditswe, nabuzwaga amahwemo n’inyigisho z’Abamorumo zishyigikira ibyo gukunda igihugu by’agakabyo. Urugero, Abamorumo bigishwa ko ubusitani bwa Edeni bwabaga ahitwa Jackson County muri leta ya Missouri, muri Amerika. Abayobozi b’iryo dini bigisha ko “Ubwami bw’Imana nibutangira gutegeka, ibendera rya Leta Zunze Ubumwe za Amerika rizaba rimanitse ku giti cy’ubwigenge n’uburenganzira bungana kuri bose.”
Nibazaga aho iyo nyigisho ihuriye n’igihugu nkomokamo cyangwa ikindi gihugu icyo ari cyo cyose. Naganiriye kuri telefoni n’umusore w’Umumorumo watozwaga ubumisiyonari, maze mubaza icyo kibazo. Namubajije niba igihugu cye kiramutse kirwanye n’ibindi bihugu, yaba yiteguye kurwana n’Abamorumo bagenzi be. Natangajwe no kumva ansubiza ko yabikora. Nakoze ubushakashatsi ku nyigisho z’idini ry’Abamorumo kandi mbaza abayobozi baryo ibibazo bitandukanye. Bambwiye ko ibibazo nabazaga ari amayobera, kandi ko nzabisobanukirwa uko umucyo uzagenda umurika.
Maze kubona ko bampaye ibisobanuro bidafashije, nakomeje gutekereza ku mpamvu nifuzaga kuba umumisiyonari muri iryo dini. Naje kubona ko nabiterwaga n’uko nifuzaga gufasha abandi, ariko cyane cyane nashakaga kubahwa. Ariko nanone nagombaga kumenya Imana bitewe n’uko ntari nyiziho byinshi. Nubwo nari narasomye Bibiliya incuro nyinshi, sinari narigeze nyiha agaciro gakwiriye; sinari nzi umugambi Imana ifitiye isi n’abantu.
UKO BYANGIRIYE AKAMARO:
Kubera ko Abahamya ba Yehova banyigishije Bibiliya, namenye izina ry’Imana, uko bigenda iyo umuntu apfuye n’umwanya Yesu afite mu isohozwa ry’umugambi w’Imana. Icyo gihe nari natangiye gusobanukirwa ibikubiye muri icyo gitabo gihebuje, kandi nashimishwaga no kugeza ku bandi ibyo nagendaga menya. Nari nsanzwe nzi ko Imana ibaho, ariko icyo gihe nashyikiranaga na yo mu isengesho nk’uvugana n’incuti ye magara. Nabatijwe ku itariki ya 12 Nyakanga 2004, mba Umuhamya wa Yehova, maze nyuma y’amezi atandatu ntangira kumara igihe kirekire mu murimo wo kubwiriza.
Nakoze imyaka itanu ku cyicaro gikuru cy’Abahamya ba Yehova kiri i Brooklyn, muri leta ya New York. Nashimishijwe cyane no kuba naragize uruhare mu gucapa Bibiliya n’ibitabo by’imfashanyigisho za Bibiliya bigirira akamaro abantu babarirwa muri za miriyoni bo hirya no hino ku isi, kandi ubu nkomeje gufasha abandi kumenya Imana.


text:
Hirya no hino ku isi usanga abantu b’ingeri zitandukanye bakunze kwifotora amafoto ya Selfie kugira ngo boherereze inshuti zabo cyangwa se bayashyire ku mbuga nkoranyambaga.
Hariho abantu bagenda bafata amafoto ya Selfie, ukabonako harimo n’ubwiyahuzi bitewe n’ahantu baba bifotoreje.
Rimwe na rimwe usanga abantu bagiye kwifotoreza ahantu hateye ubwoba cyane nko ku nyamaswa, ahantu hahanitse(Imisozi, n’amagorofa) kugira ngo bereke isi yose ko bafitoreje ahantu hatangaje.
Hariho abagiye bagerageza kwifotoreza ahantu habi bikarangira bahasize ubuzima cyangwa se bakahakura ubumuga budakira.
REBA AMAFOTO HASI:


text:
Ubwo yari mu kiganiro kuri Radio na Televiziyo by’igihugu kuri iki Cyumweru tariki 25 Kamena 2017, Perezida wa Repubulika y’u Rwanda, Paul Kagame, yagarutse ku bintu bibabaje byabaye mu gihe cya Jenoside, by’umwihariko avuga ku bya filime yiswe "Shooting Dogs" yagaragazaga uburyo ingabo z’umuryango w’Abibumbye zitigeze zikoresha imbunda zari zifite mu gutabara abicwaga, ahubwo zigakoresha izo mbunda mu kurasa imbwa.
Perezida Paul Kagame, yerekanye uburyo nyuma ya Jenoside, ibintu byari biteye ubwoba kandi ko FPR Inkotanyi yabohoye u Rwanda, yasanze ibintu bimeze nabi, igatangira urugamba rushya rwo gusubiza ibintu mu buryo. Aha ninaho yahereye avuga ku bya filime y’iby’iraswa ry’imbwa ryabaye mu Rwanda.
Perezida Kagame ati: "Reba mu 1994, nyuma ya Jenoside. Dusa n’aho twahereye ku busa, ni ibintu byari biteye ubwoba. Uretse kuba twari twatakaje abantu, twari twaranatakaje buri kintu cyose. Ndibuka, wenda bamwe muri mwe hano murabizi, hari filime yakozwe n’abantu bamwe ntibuka neza amazina, iyo filime baje kuyihindurira izina ariko mbere yitwaga ‘Shooting Dogs’ (Kurasa imbwa)... Hari uwayibonye muri mwe? Ibyo kurasa imbwa icyo byavugaga, byashakaga kwerekana ibintu bibi byari hano mu Rwanda, ahari imbwa zaryaga imibiri y’abantu ku mihanda, hanyuma abo bagombaga kurasa imbwa, wenda banabikoze ku rugero runaka, nibo bari bafite izo mbunda bagombaga kuba barakoresheje ahubwo mu kurinda abaturage mu gihe cya Jenoside, mushobora kuba mwumva abo ndimo kuvuga, UN…"
Umukuru w’igihugu yakomeje agaragaza uburyo n’izina ry’iyo filime, abo yagaragazaga amakosa yabo baje gukoresha imbaraga n’ububasha bafite, bayihindurira izina kuko bumvaga irindi ribateye ikimwaro. Yagize ati: N’ubundi ariko baje gukoresha imbaraga zabo, bahindura izina ry’iyo filime, kuko baje kubona ko bayihaye izina ribi. Uribaza ufite imbunda mu gihugu, wagakwiye kuba urinda abantu, ariko icyo ubashije kuzikoresha ni ukurasa imbwa zirya imibiri ya ba bantu ku mihanda? Ni uko byari bimeze!"
Nyuma y’uko Perezida Paul Kagame avuze iby’iyi filime, ikinyamakuru Ukwezi.com cyagerageje gushakisha byinshi kuri iyi filime, ari nabyo tugarukaho, twerekana ibyayo, ibyo yavugaga mu by’ukuri, abayikoze n’uko yaje guhindurirwa izina nyuma y’uko ibyo kuyita "Shooting Dogs" hari abo byari byarakorogoshoye.
Iyi filime "Shooting Dogs" ishingiye ku kuri kw’ibyabaye muri Jenoside, igaragaza inzira y’umusaraba ku mupadiri w’umuzungu witwaga Christopher hamwe n’umwarimu w’icyongereza mugenzi we witwaga Joe Connor, bombi babaga mu kigo cyahoze kitwa ETO Kicukiro. Aha muri iki kigo, bacumbikiyemo abantu barenga 2500, bahigwaga mu gihe cya Jenoside yakorewe abatutsi. Iki kigo icyo gihe cyari gicunzwe n’ababiligi bari mu ngabo z’Umuryango w’Abibumbye, nyamara baje kureka abatutsi barimo bicwa n’interahamwe.
Muri iyi filime, umupadiri aba agaragaza uko we na mugenzi we w’umwarimu bagerageje gukiza abicwaga muri Jenoside bikabananira
Muri iyi filime, padiri Christopher aba akinwa na John Hurt naho umwarimu Joe Connor we agakinwa na Hugh Dancy, bagaragaza neza ishusho y’uko byari byifashe icyo gihe. Bagaragaza ko muri ETO hahungiye umubare munini w’abatutsi, abari abarimu barimo n’umuyobozi witwaga Francois, aho gutabara abamuhungiyeho nawe akinjira mu bicanyi. Berekana ko Umuryango w’Abibumbye warebeyereye abicwaga gusa ntugire icyo ukora ngo uhagarike Jenoside, hanyuma imibiri y’abatutsi bari barishwe yari yandagaye ku mihanda hirya no hino iribwa n’imbwa, izo ngabo z’Umuryango w’Abibumbye zikaba icyo zabashije gukora ari uko kurasa izo mbwa.
Abasirikare b’Umuryango w’Abibumbye, aha baba bagaragazwa ko batigeze bita ku byo gukiza abicwaga
Iyo filime igaragaza uburyo abahungiye muri ETO babuze ibiryo, amazi, ubuvuzi n’aho bakinga umusaya, ariko ibi byose Imiryango mpuzamahanga ikaba ntacyo yigeraga ibikoraho ahubwo yarareberaga gusa, n’ingabo zari mu gihugu z’Umuryango w’Abibumbye, imbunda n’amasasu bari bafite bakaba batarabikoresheje mu kurokora abantu ahubwo bakazikoresha barasa imbwa bazibuza kurya imibiri y’abari bishwe izo ngabo zirebera.
Kuba iyi filime yarakozwe n’abanyaburayi kandi ikaba yaragaragazaga imbaraga nke no kurebera byaranze Umuryango w’Abibumbye, biri mu byatumye iyi filime itarashimishije abanengwamo, ndetse ibinyamakuru byinshi byagiye byandika ko ari byo byatumye ihindurirwa izina, ubu ikaba yitwa "Beyond the Gates", ndetse no muri Leta Zunze Ubumwe za Amerika niko yerekanywe muri 2005 yitwa.
Filime ubundi yitwa Shooting Dogs
Aha bigaragara ko nyuma bayihinduye bakayita Beyond The Gates


text:
Ayo ni amagambo yagarutsweho mu muhango wo gutangiza icyumweru cyahariwe kwita ku ubuzima bw'umubyeyi n'umwana .
Icyumweru cyatangijwe kuri uyu wa 14/5/2018 mu murenge wa Cyanika mu karere ka Nyamagabe.
Uyu muhango witabiriwe n'inzego zitandukanye harimo ubuyobozi bwite bw'Akarere n'abafatanya bikorwa bandukanye ariko cyane cyane inzego z'ubuzima.
Umuhango wambimburiwe n'imurika bikorwa,abashyitsi bakaba beretswe ibikorwa bitandukanye bifasha abaturage kugira ubuzima buzira umuze.
Aha abajyanama b'ubuzima berekanye indyo yuzuye ikwiriye kugaburirwa bana bato ndetse n'umuryango muri rusange.
Muri iki gikorwa abashyitsi batandukanye berekanye akamaro ko kwita k'umuryango cyane cyane abana bato n'ababyeyi b'abagore kuko iyo batitaweho aribo ingaruka z'imirire mibi zizahaza.
Dogiteri EPHREM umuyobozi w'itaro bya Kigeme yagarutse cyane ku kamaro ko kuringaniza urubyaro, ku byarira kwa muganga,ndetse no gukingiza abana kuko Leta ibayatanze byinshi ngo ibagezeho inkingo bityo iyo badakingije baba bavukije abana babo ibyiza bagenewe kandi byarahenze igihugu.
Bwana Mathias Ngenzenubwo Visi Perezida w'Inama Njyanama y'Akarere ari nawe wari umushyitsi mukuru yagaragaje k'uburyo burambuye gahunda Leta ifitiye abaturage mu rwego rw'ubuzima ariko agira n'ibyo agaragaza abaturage bagomba gukora ubwabo.
Muri ibyo yagarutse ku kugira isuku mu ngo,kugira mituweli,ku kwirinda amakimbirane mu miryango,ku kugana umugoroba w'ababyeyi ndetse no guteganyiriza no gukingiza abana babo.
Mu gusoza iki gikorwa , bwana Mathias yatangije umuhango wo guha abana ikinini kica inzoka zo mu nda,ndetse abaha n'ifunguro ntangarugero ryuzuye.
Hakurikiyeho no koroza abagenerwa bikorwa aho uwahawe intama (ihene) yahabwaga n'ikiro k'ibishyimbo gikungahaye k'ubutare byo guteka.
Ikigaragara abaturage bishimiye iki cyumweru kandi biyemeje gukora kurushaho kugirango bihaze,bivuze maze babone kugira ubuzima buzira umuze.
Masabo Martin